dwar Pjan ta' Azzjoni Komunitarja dwar il-Protezzjoni u l-Benesseri ta' l-Annimali 2006-2010

Kumitat għall-Biedja u l-Iżvilupp Rurali

OPINJONI tal-Kumitat għall-Kummerċ Internazzjonali ………………………..19

OPINJONI tal-Kumitat għall-Ambjent, is-Saħħa Pubblika u s-Sikurezza ta' l-Ikel 25

MOZZJONI GĦAL RIŻOLUZZJONI TAL-PARLAMENT EWROPEW

dwar pjan ta' azzjoni Komunitarja dwar il-protezzjoni u l-benesseri ta' l-annimali 2006-2010

Il-Parlament Ewropew ,

– wara li kkunsidra l-komunikazzjoni tal-Kummissjoni lill-Kunsill u lill-Parlament Ewropew dwar pjan ta' azzjoni Komunitarja dwar il-protezzjoni u l-benesseri ta' l-annimali 2006-2010( COM(2006)0013 ),

– wara li kkunsidra d-dokumenti ta' ħidma tal-Kummissjoni dwar il-pjan ta' azzjoni għall-protezzjoni ta' l-annimali u l-evalwazzjoni ta' l-impatt relatat ( COM(2006)0014 u SEC(2006)0065 ),

– wara li kkunsidra l-protokoll dwar it-Trattat KE (Trattat ta' Amsterdam) dwar il-protezzjoni u l-benesseri ta' l-annimali,

– wara li kkunsidra d-Direttiva 86/609/KEE tal-Kunsill ta' l-24 ta' Novembru 1986 dwar l-aġġustament tad-dispożizzjonijiet legali u amministrattivi ta' l-Istati Membri dwar il-protezzjoni ta' l-annimali użati għal skopijiet sperimentali u skopijiet xjentifiċi oħra

ĠU L 117, 5.5.1987, p.

– wara li kkunsidra r-regolamenti Komunitarji dwar il-protezzjoni ta' annimali mkabbrin mill-bdiewa,

– wara li kkunsidra s-seba' programm ta' qafas għar-riċerka u l-iżvilupp teknoloġiku ( COM(2005)0119 ),

– wara li kkunsidra l-komunikazzjoni għal-laqgħa tal-Kunsill tar-rebbiegħa 'Naħdmu flimkien għat-tkabbir ekonomiku u għall-impjiegi - Bidu ġdid għall-Istrateġija ta' Liżbona' ( COM(2005)0024 ),

– wara li kkunsidra l-linjigwida tal-Kummissjoni tal-15 ta' Ġunju 2005 dwar l-evalwazzjoni ta' l-impatt ( SEC(2005)0791 ),

– wara li kkunsidra l-mandat tal-Kummissjoni għan-negozjati tal-WTO fil-qasam tal-biedja skond il-proposta tal-Kummissjoni dwar il-modalitajiet fin-negozjati fil-qasam tal-biedja (dokument ta' riferenza 625/02) ta' Jannar 2003,

– wara li kkunsidra l-Artikolu 45 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Biedja u l-Iżvilupp Rurali kif ukoll l-opinjonijiet tal-Kumitat għall-Kummerċ Internazzjonali u tal-Kumitat għall-Ambjent, is-Saħħa Pubblika u s-Sikurezza fl-Ikel ( A6-0290/2006 ),

A. billi kull attività favur il-protezzjoni u l-benesseri ta' l-annimali għandha tkun ibbażata fuq il-prinċipju li huma ħolqien sensibbli, u għandhom jiġu rispettati l-bżonnijiet speċifiċi tagħhom, u li l-protezzjoni ta' l-annimali fis-seklu 21 hija espressjoni ta' umanità u sfida għaċ-ċivilizzazzjoni u l-kultura Ewropea,

B. billi f'dawn l-aħħar snin l-Ewropa adottat leġiżlazzjoni wiesgħa favur il-protezzjoni ta' l-annimali u laħqet wieħed mill-ogħla livelli ta' protezzjoni ta' l-annimali fid-dinja; Għal kemm-il darba l-Parlament esprima l-opinjoni li huwa jqis dan il-proċess indispensabbli; dan għaliex jissodisfa x-xewqa tal-pubbliku favur prodotti li huma soċjalment u etikament aċċettabbli,

C. billi l-protezzjoni ta' l-annimali tolqot ħafna oqsma tal-politika u kwantità ta' kwistjoinijiet etiċi, soċjali, politiċi u ekonomiċi; Il-protezzjoni ta' l-annimali m'għandhiex tillimita ruħha għall-protezzjoni u l-benesseri ta' annimali li jsuri esperimenti fuqhom jew l-annimali mkabbrin mill-bdiewa, iżda għandha tinkludi wkoll gruppi oħra ta' annimali bħall-annimali domestiċi, taz-zu, taċ-ċirklu u l-annimali selvaġġi,

D. billi teżisti konnessjoni bejn il-protezzjoni ta' l-annimali, is-saħħa ta' l-annimali u s-sikurezza tal-prodott; Metodi sperimentali alternattivi u livell għoli ta' protezzjoni ta' l-annimali mit-tkabbir sal-biċċerija jistgħu jkollhom effett pożittiv fuq is-sikurezza u l-kwalità tal-prodott,

E. billi aktar żviluppi fil-protezzjoni ta' l-annimali fis-soċjetà jeħtieġu sforzi akbar fir-riċerka u l-integrazzjoni tal-protezzjoni ta' l-annimali fl-istudji kollha relevanti ta' l-impatti kif ukoll l-involviment tal-gruppi kollha interessati fil-proċess tad-deċiżjonijiet It-trasparenza u l-fatt li l-proċess jiġi milqugħ tajjeb kif ukoll applikazzjoni uniformi u kontroll tad-dispożizzjonijiet eżistenti fil-livelli kollha huma rekwiżiti għas-suċċess ta' strateġija dwar il-protezzjoni ta' l-annimali,

F. billi l-għan ta' strateġija dwar il-protezzjoni ta' l-annimali għandu jkun li l-ispejjeż għoljin għall-protezzjoni ta' l-annimali jiġu bbilanċjati b'mod xieraq; politika ambizzjuża ta' protezzjoni ta' l-annimali mingħajr djalogu ma' l-Ewropa u madwar id-dinja u mingħajr kampanja intensiva u informazzjoni ġewwa u barra l-pajjiż dwar il-vantaġġi ta' standards għoljin ta' protezzjoni ta' l-annimali għalhekk jista' jkollha biss suċċess limitat jekk tiġi żviluppata unilateralment biss mill-Unjoni Ewropea,

G. billi l-politika Ewropea ta' protezzjoni ta' l-annimali għandha bilfors tkun akkumpanjata minn politika kummerċjali koerenti, li tirrikonoxxi l-fatt li, minkejja l-isforzi ta' l-UE la fil-ftehim qafas ta' Lulju 2004 u lanqas fl-ebda dokument ewlieni ieħor tad-Doha Round tan-negozjati tal-WTO ma ġie rispettat it-tħassib dwar il-benesseri ta' l-annimali; għalhekk ma jistgux jiġu introdotti standards oħra ta' protezzjoni ta' l-annimali, li jista' jkollhom effetti negattivi fuq il-kompetittività internazzjonali tal-produtturi, sakemm issir bidla fundamentali fl-imġiba tas-sħab l-aktar importanti ta' l-UE fil-WTO,

H. billi r-rikonoxximent ta' l-hekk imsejjaħ tħassib mhux ta' natura kummerċjali, bħall-benesseri ta' l-annimali, ma kienx suġġett ewlieni tal-Kummissjoni fin-negozjati fil-qafas tal-WTO; b'konsegwenza mhuwiex mistenni li r-rikonoxximent tal-problemi mhux ta' natura kummerċjali jkunu parti mill-ftehim finali, sakemm il-Kummissjoni ma tibdilx l-atteġġjament tagħha drastikament fin-negozjati, strateġija inċiżiva, limitata għas-suq Ewropew, għall-protezzjoni ta' l-annimali li jitkabbru mill-bdiewa, fiha l-periklu li parti mill-produtturi Ewropej iwaqqfu l-attività tagħhom,

J. billi kull forma ta' armonizzazzjoni tal-protezzjoni ta' l-annimali mkabbra mill-bdiewa fi ħdan l-UE għandha timxi id f'id ma' regolazzjoni dwar l-importazzjoni għall-istess skop, sabiex jiġi evitat li l-produtturi jiġu żvantaġġjati fis-suq dinji,

K. billi l-implimentazzjoni tal-prinċipju tat-3 R (replacement, reduction, refinement) li permezz tiegħu għandu jonqos l-użu ta' annimali fir-riċerka, ix-xjenza u l-awtorizzazzjoni tal-prodotti, hija pilastru tal-politika Ewropea tal-protezzjoni ta' l-annimali,

Jilqa' b'sodisfazzjon il-Pjan ta' Azzjoni tal-Komunità għall-protezzjoni ta' l-annimali għas-snin 2006-2010, li permezz tiegħu għall-ewwel darba l-protokoll dwar il-protezzjoni ta' l-annimali tat-Trattat ta' Amsterdam se jiġi integrat f'kunċett globali għal aktar żvilupp fil-protezzjoni ta' l-annimali fl-Ewropa;

Jiddikjara ruħu mħasseb dwar il-fatt li l-Kummissjoni sempliċiment "qed tieħu ħsieb" li tiżgura li l-protezzjoni ta' l-annimali tiġi kkunsidrata fl-oqsma politiċi kollha fuq skala wiesgħa;

Iqis neċessarju u urġenti li jiġi introdott proċess ta' evalwazzjoni tal-protezzjoni ta' l-annimali ta' l-UE, skond l-obbligi leġiżlattivi tagħha, stipulati fil-protokoll dwar il-protezzjoni ta' l-annimali u l-benesseri ta' l-annimali fl-anness tat-Trattat;

Hu tal-fehma li protezzjoni ta' l-annimali aħjar tirrappreżenta obbligu kostanti tal-Komunità, u jitlob għaldaqstant li l-Kummissjoni tirrapporta dwar dak li nkiseb s'issa u filwaqt li tibni fuq dan, tippreżenta komunikazzjoni dwar il-kontinwazzjoni tal-Pjan ta' Azzjoni sa l-2010;

Jitlob lill-Kummissjoni u lill-Istati Membri sabiex, fil-qafas tar-responsabilità tagħhom, ikomplu jiżviluppaw il-protezzjoni ta' l-annimali u b'hekk ikunu qed jirrispettaw il-protezzjoni u l-benesseri ta' l-annimali b'mod komprensiv; jistieden lill-Kummissjoni biex tissielet għall-projbizzjoni ma' l-Ewropa kollha tal-kastrazzjoni ta' ħnieżer żgħar mingħajr anestesija;

Jiddispjaċih li s'issa l-politika Ewropea tal-protezzjoni ta' l-annimali kważi esklussivament iffokat fuq il-benesseri u l-protezzjoni ta' l-annimali mkabbrin mill-bdiewa;

Jilqa' b'sodisfazzjon l-isforz tal-Kummissjoni li tiżviluppa u ttejjeb id-dispożizzjonijiet dwar il-protezzjoni ta' l-annimali, tintegra aktar il-protezzjoni ta' l-annimali fl-oqsma kollha tal-politika Komunitarja u tapplika l-wesgħa kollha ta' miżuri possibbli (leġiżlazzjoni, taħriġ, promozzjoni, riċerka, fost l-oħrajn) bil-għan li jkun iggarantit standard għoli ta' protezzjoni ta' l-annimali fil-livelli kollha ta' trattament ta' l-annimali;

Jikkunsidra li, peress li l-irwol ta' kull wieħed minn dawn il-mekkaniżmi se jkun differenti, ir-riċerka għandha tkun essenzjali biex tiddefinixxi dawn l-irwoli u tqassamhom fost il-partijiet interessati;

Jinnota li ħafna oqsma tal-politika Komunitarja li mhumiex koperti mill-pjan ta' azzjoni, għandhom effett fuq il-protezzjoni ta' l-annimali, pereżempju l-qasam ta l-iżvilupp sostenibbli, il-Konvenzjoni CITES u n-normi tal-kummerċ u l-kummerċjalizzar, u jenfasizza li huwa importanti li tingħata attenzjoni kbira lill-kwistjonijiet dwar il-protezzjoni ta' l-annimali fl-oqsma kollha relevanti tal-politika;

Jirreferi għall-fatt li fl-introduzzjoni ta' standards ogħla għall-protezzjoni u l-benesseri ta' l-annimali għandhom jiġu kkunsidrati l-partikolaritajiet ta' reġjuni individwali fi ħdan l-UE;

Jenfasizza li Kummissjoni tiggarantixxi l-implimentazzjhoni tal-leġiżlazzjoni sħiħa Ewropea attwalment fis-seħħ f'dak li għandu x'jaqsam mal-protezzjoni ta' l-annimali, u jinsisti li dawn in-normi għandhom jibqgħu jiġu applikati fil-futur;

Jitlob lill-Kummissjoni u lill-Istati Membri fuq il-bażi tar-regoli Cross Compliance, li japplikaw id-dispożizzjonijiet kollha b'mod uniformi, inklużi l-kontrolli kollha fl-Unjoni Ewropea u fil-każ ta' reati li ltaqa' magħhom, tieħu l-passi meħtieġa sabiex tinżamm il-fiduċja tan-nies fir-regoli eżistenti u sabiex tiggarantixxi kompetizzjoni ġusta fl-Unjoni Ewropea;

Jirreferi għan-neċessità li tiġi kkunsidrata l-adozzjoni ta' miżuri favur il-protezzjoni ta' l-annimali fid-dawl ta' effetti soċjoekonomiċi li jirriżultaw minnhom;

Jistieden lill-Kummissjoni biex tintegra b'mod sistematiku l-analiżi ta' l-effetti tal-miżuri kollha favur il-protezzjoni ta' l-annimali; l-analiżi ta' effetti li jikkonċernaw in-normi ġodda għall-protezzjoni ta' l-annimali għandhom jikkunsidraw il-konsegwenzi globali etiċi, soċjali u ekonomiċi u jorjentaw ruħhom lejn l-aħħar żviluppi tax-xjenza, ta' l-esperjenzi prattiċi u l-iżviluppi fil-livell internazzjonali; huma għandhom juru l-effetti pożittivi u jikkunsidraw l-interazzjoni bejn fatturi diversi bħall-protezzjoni ta' l-annimali, is-sostenibilità, is-saħħa ta' l-annimali, l-ambjent u l-kwalità tal-prodott;

Jirrikonoxxi li l-istandards għolja jwasslu għal spejjeż żejda għall-bdiewa, u hu tal-fehma li miżuri speċifiċi huma neċessarji biex jiġi evitat li l-produzzjoni tiġi trasferita lejn pajjiżi bi standards iktar baxxi; jistieden lill-Kummissjoni għalhekk, biex tikkunsidra l-aspett tas-sikurezza tal-post tax-xogħol fl-istudji kollha ta' l-impatt; skond l-Aġenda ta' Liżbona kif riveduta, analiżi preċiża ta' l-ispejjeż ta' proposti ġodda u l-effetti tagħhom fit-tqegħid ta' l-oqsma ta' l-ekonomija u r-riċerka konċernata fil-kompetizzjoni internazzjonali, hija indispensabbli;

Jirreferi għall-fatt li perjodu ta' adattament xieraq, il-kunsiderazzjoni tal-kobor tal-merħliet u l-irziezet u l-isforz biex tiġi evitata l-burokrazija għall-kontroll u d-dokumentazzjoni jgħinu biex dawk responsabbli jaċċettaw il-protezzjoni ta' l-annimali; il-possibilitajiet ta' introduzzjoni ta' teknoloġiji u proċeduri moderni għandhom jiġu ttestjati b'mod xieraq;

Jenfasizza li l-protezzjoni ta' l-annimali u s-saħħa ta' l-annimali jeffettwaw lil xulxin; għalhekk l-implimentazzjoni tal-Pjan ta' Azzjoni għandu kemm jista' jkun, permezz ta' aktar protezzjoni, ittejjeb il-kwalità fis-saħħa ta' l-annimali, u l-politika tas-saħħa ta' l-annimali dejjem timmira għal titjib fil-protezzjoni ta' l-annimali u li dan it-titjib ikun jista' jiġi kkwantifikat;

Jitlob lill-Kummissjoni, fil-ġlieda kontra l-epidemiji ta' l-annimali, biex tikkunsidra aħjar l-aspetti ta' protezzjoni ta' l-annimali; bħala prinċipju, vaċċinazzjonijiet fuq skala reġjonali f'każijiet ta' emerġenzi bħala strateġija biex tikkumbatti l-marda, huma aħjar mill-qtil ta' bhejjem b'saħħithom, filwaqt li l-atteġġjament differenti fl-Istati Membri individwali fir-rigward tal-vaċċinazzjoni u l-effetti possibbli tagħha fuq in-negozju għandhom jiġu kkunsidrati; fejn ikun teknikament possibbli għandhom jiġu sfruttati aktar possibiltajiet ta' l-użu preventiv tal-vaċċinazzjoni; jistieden lill-Kummissjoni sabiex tkabbar l-isforzi tagħha għall-adattament tal-konvenzjonijiet relattivi ta' l-Organizzazzjoni Dinija għas-Saħħa ta' l-Annimali, sabiex ikun hemm anqas restrizzjonijiet fin-negozju ta' prodotti ta' annimali vaċċinati;

Jilqa' b'sodisfazzjon l-attenzjoni akbar li qed tingħata fil-Politika Agrarja Komuni; jirreferi madankollu għall-fatt li l-konsegwenzi burokratiċi f'dawk li huma spejjeż fil-mument huma għoljin wisq; jilmenta, mill-banda l-oħra, li t-tnaqqis fl-iffinanzjar tal-politika ta' żvilupp rurali ixekkel fil-prattika l-iffinanzjar ta' fondi ta' għajuna lill-bdiewa għat-tkabbir ta' l-annimali għall-adattament għad-dispożizzjonijiet Komunitarji dwar il-benesseri ta' l-annimali; jiddispjaċih li dawk li jkabbru t-tjur u l-majjali ma jirċevux kumpens talli jadegwaw ruħhom mad-dispożizzjonijiet tal-Komunità dwar il-protezzjoni ta' l-annimali fil-qafas tar-regolament Cross Compliance;

Jitlob lill-Kummissjoni u l-Istati Membri sabiex b'rieda tajba jeżaminaw l-introduzzjoni ta' l-istrumenti kollha disponibbli għall-protezzjoni ta' l-annimali fil-qafas tal-politika għall-iżvilupp rurali;

Jirreferi għall-fatt li d-dispożizzjonijiet Komunitarji għat-trasport ta' l-annimali (Regolament (KE) Nru 1/2005 u d-Direttiva 95/29/KE) fil-prattika spiss ma jinżammux, b'mod partikolari fir-rigward tal-ħin ta' mistrieħ, il-provvista ta' l-ilma u l-ikel; jitlob għalhekk lill-Kunsill u lill-Kummissjoni biex jimplimentaw numru ta' miżuri xierqa, sabiex l-Istati Membri jissorveljaw l-applikazzjoni tad-dispożizzjonijiet Ewropej b'aktar qawwa u b'mod aktar effettiv;

Jirreferi għall-fatt li l-introduzzjoni u r-rispett lejn indikaturi dwar il-protezzjoni ta' l-annimali, li jkunu ġew ippruvati xjentifikament (teknika adegwata, skadenzi ta' żmien, staff imħarreġ), hija assolutament neċessarja u li fit-tfassil ta' dawn l-indikaturi għandhom jiġi kkunsidrati l-kundizzjonijiet klimatiċi differenti ta' l-Istati Membri minħabba l-adattament ta' l-annimali għall-ambjent tagħhom; jitlob għalhekk lill-Kummissjoni li tappoġġja l-isforzi għall-ħolqien u l-introduzzjoni ta' parametri oġġettivi u speċifiċi li huma xierqa għal definizzjoni aħjar tal-benesseri ta' l-annimali waqt it-trasport, biex ukoll, barra minn hekk, tistipula sistemi integrati ta' ċertifikazzjoni, li jikkunsidraw l-effett li jista' wkoll ikollhom il-kundizzjonijiet klimatiċi u strutturali differenti tar-reġjuni Ewropej fuq l-annimali, il-modalitajiet tat-trasport u tul ta' ħin tat-trasport;

Jirreferi għall-fatt li sa l-2010 l-Kummissjoni għandha tippreżenta rapport lill-Parlament u lill-Kunsill dwar id-densità tat-tagħbija u l-massimu ta' ħin ta' trasport flimkien ma' proposti relattivi għat-tfassil ta' atti leġiżlattivi;

Hu tal-fehma li l-appoġġ għall-prinċipju tat-3R u għat-tendenzi futuri fir-riċerka dwar il-protezzjoni ta' l-annimali huma żewġ affarijiet separati u li r-4 għan għandu jinqasam f'żewġ għanijiet oħra, biex dan il-fatt ikun ikkunsidrat;

Jilqa' b'sodisfazzjon l-isforzi fir-riċerka li ġew imħabbra fil-qasam tal-protezzjoni ta' l-annimali ir-riċerka għandha tikkonċentra, apparti t-twessigħ tal-bażi xjentifika biex tikludi l-iżvilupp ta' indikaturi trasparenti u prattiċi għall-protezzjoni ta' l-annimali, sistemi ta' ċertifikazzjoni u tikkettar u l-alternattivi għat-testijiet fuq l-annimali (Prinċipju tat-3R);

Jitlob lill-Kummissjoni biex tiżgura li, sakemm ġew żviluppati indikaturi xjentifiċi xierqa, li ġew ippruvati xjentifikament, dawn jiġu applikati f'dispożizzjonijiet eżistenti u ġodda dwar il-protezzjoni ta' l-annimali, kemm jista' jkun, sabiex, fi kliem ieħor, l-għanijiet jieħu preċedenza fuq il-mezzi li jintużaw biex jintlaħqu;

Jitlob lill-Kummissjoni sabiex tibbaża kull reviżjoni futura tad-dispożizzjonijiet dwar il-benesseri ta' l-annimali fuq indkaturi objettivi, biex jiġu evitati deċiżjonijiet arbitrarji b'effetti ekonomiċi mhux ġustifikati għall-bdiewa li jkabbru l-annimali;

Jistieden lill-Kummissjoni u lill-Istati Membri biex jiżguraw li skond is-7 Programm Qafas tar-Riċerka jkun hemm biżżejjed mezzi għar-riċerka fl-oqsma tal-protezzjoni u l-benesseri ta' l-annimali, sabiex l-għanijiet tal-Programm ta' Azzjoni verament jintlaħqu; jitlob bil-qawwa li r-riċerka ta' indikaturi objettivi għall-benesseri ta' l-annimali jiġu valutati b'mod partikolari u li jiġu kkunsidrati l-kundizzjonijiet klimatiċi differenti fi ħdan l-Unjoni Ewropea fit-tfassil ta' dawn l-indikaturi;

Jitlob lill-Kummissjoni biex tappoġġja r-riċerka u l-iżvilupp ta' sistemi elettroniċi dwar l-identifikazzjoni ta' l-annimali, sabiex jitjiebu s-superviżjoni u l-kontroll tal-benesseri ta' annimali b'mod aktar mgħaġġel u sempliċi waqt it-trasport, anki fejn ikun hemm distanzi twal;

Jitlob lill-Kummissjoni biex tiżgura li pjattaformi teknoloġiċi u xogħlijiet ta' riċerka mis-6 Programm Qafas ta' Riċerka, bħall-PredTox, pereżempju, li jikkontribwixxu b'mod kunsiderevoli għar-realizzazzjoni ta' l-għanijiet tal-Programm ta' Azzjoni, anki skond is-7 Programm Qafas ta' Riċerka, jitkomplew anki mingħajr ir-rekwiżiti burokratiċi;

Iqis bħala neċessarju li l-Prinċipju tat-3 R jiġi kkunsidrat b'mod komprensiv; jilqa' b'sodisfazzjon l-isforzi tal-Kummissjoni biex tkompli tiżviluppa d-Direttiva 86/609/KEE dwar it-testijiet fuq l-annimali iħeġġeġ lill-Kummissjoni biex tippreżenta din is-sena stess il-proposti leġiżlattivi relattivi; jittama li l-Kummissjoni f'dan il-kuntest telabora dwar kif id-dispożizzjonijiet ikunu jistgħu jiġu applikati u kkontrollati b'mod uniformi;

Hu tal-fehma li r-reviżjoni proposta tal-leġiżlazzjoni ta' UE dwar it-testijiet fuq l-annimali għandha tiggarantixxi li l-kamp ta' applikazzjoni tad-Direttiva 86/609/KEE jiġi estiż biex jinkludi r-riċerka bażika u r-riċerka li tuża l-annimali għal skopijiet ta' tagħlim;

Jitlob lill-Kummissjoni biex tissielet, fuq livell internazzjonali, b'mod partikulari mad-WTO u l-Organizzazzjoni Dinjija għas-Saħħa ta' l-Annimali, għal standard uniformi leġiżlattiv ta' rekwiżiti marbuta mal-protezzjoni ta' l-annimali u mat-testijiet fuq l-annimali rigward l-awtorizzazzjoni ta' prodotti, u għar-rikonoxximent ta' metodi alternattivi ta' protezzjoni li huma validati fl-Ewropa; iqis li l-iżvilupp, il-validazzjoni u l-aċċettazzjoni ta' metodi li ma jinvolvux testijiet fuq l-annimali għandu jiġi aċċellerat u li għandhom jingħataw aktar fondi, staff u appoġġ amministrattiv f'kull fażi biex tiġi assigurata s-sostituzzjoni kemm jista' jkun mgħaġġla ta' l-esperimenti fuq l-annimali;

Jistieden lill-korpi regolatorji ta' l-UE biex jaċċettaw mingħajr dewmien it-testijiet li ma sarux fuq l-annimali u li diġà ġew ivvalidati mill-ECVAM (iċ-Ċentru Ewropew għall-Validazzjoni ta' Metodi Alternattivi);

Jagħraf li xogħol xjentifiku li ma jkunx ta' kwalità mhuwiex etiku, filwaqt li jikkostitwixxi wkoll ħela ta' riżorsi, u li l-UE għandha tirrikjedi li t-testijiet kollha ġodda, riveduti u eżistenti dwar is-sikurezza tal-bniedem u ta' l-ambjent jiġu validati b'mod sħiħ skond l-istandards moderni qabel ma testijiet ta' dan it-tip jiġu rekwiżiti, rakkomandati jew konfermati fil-qafas tal-leġiżlazzjoni Komunitarja jew strateġiji Komunitarji;

Jitlob lill-Kummissjoni biex, qabel ma twaqqaf organu ieħor Komunitarju dwar il-protezzjoni ta' l-annimali, ittejjeb il-koperazzjoni bejn istituzzjonijiet Komunitarji eżistenti relatati mal-kwistjonijiet tal-protezzjoni ta' l-annimali;

Jilqa' bil-ferħ l-isforzi tal-Kummissjoni biex jiġi żviluppat u esplorat l-użu ta' tikkettar dwar il-protezzjoni ta' l-annimali; iqis li tikkettar bħal dan jagħti opportunità lill-konsumatur biex jagħmel deċiżjonijiet infurmati dwar liema prodotti jixtri; iqis li għandu jkun hemm l-għan li jiġu inklużi l-prodotti pproċessati f'sistema ta' tikkettar bħal din;

Jitlob lill-Kummissjoni biex tagħmel arranġamenti sabiex il-leġiżlazzjoni eżistenti kollha li tirrikjedi l-użu ta' testijiet fuq l-annimali tiġi riveduta mill-ECVAM jew minn esperti oħra indipendenti bil-għan li jiġu identifikati metodi kif tista' tinqasam id-dejta, tiġi evitata d-duplikazzjoni u titnaqqas il-ħtieġa ta' l-esperimentazzjoni;

Hu tal-fehma li r-rapport lill-Parlament Ewropew u lill-Kunsill, li huwa skedat għall-2008, rigward il-possibilità ta' sistema obbligatorja ta' tikkettar għall-prodotti tal-laħam tat-tiġieġ jew derivati mil-laħam tat-tiġieġ, ibbażata fuq konformità ma' l-istandards tal-benesseri ta' l-annimali, għandu jiffoka b'mod partikulari fuq il-konformità ma' standards dwar il-benesseri ta' l-annimali li huma ogħla mir-rekwiżiti legali minimi; iqis li programm dwar it-tikkettar ibbażat fuq standards ogħla mir-rekwiżiti legali minimi jista' jsolvi l-problema rikonoxxuta tal-konsumaturi li jixtiequ jixtru prodott li ġie manifatturat mingħjar ma saret ħsara lill-annimali, iżda prodotti bħal dawn ma jistgħux jiġu identifikati fil-ħwienet;

Jitlob lill-Kummissjoni biex tassigura li t-tikkettar ikun trasparenti, jiftiehem faċilment u ta' min jorbot fuqu; iqis li 'tikketta UE' diġà timplika garanzija ta' konformità ma' l-istandards sempliċi dwar il-protezzjoni ta' l-annimali li huma obbligatorji għall-prodotti kollha li jinbiegħu fl-Ewropa; iqis li f'każ ta' miżuri għall-protezzjoni ta' l-annimali li huma ogħla mir-rekwiżiti minimi, għandu jkun hemm referenza speċjali fuq it-tikketta sabiex l-isforzi akbar tal-produttur jidhru b'mod aktar ċar għall-konsumatur, u jżidu l-pressjoni fuq is-sħab kummerċjali biex jadottaw standards Ewropew tal-protezzjoni ta' l-annimali u, b'dan il-mod, l-Ewropa tkun tista' tesporta l-istandards dwar il-protezzjoni ta' l-annimali globalment; jenfasizza l-irwol ta' tikketti privati, b'mod partikulari rigward standards ogħla tal-protezzjoni ta' l-annimali;

Jitlob appoġġ finanzjarju mill-Kummissjoni għal miżuri ta' informazzjoni u promozzjoni ta' bejgħ fuq livell nazzjonali għal prodotti ta' l-ikel derivat mill-annimali, b'konformità mar-Regolament KE nru.

1071/2005 tal-Kummissjoni ta' l-1 ta' Lulju 2005, liema appoġġ għandu jingħata fuq il-bażi ta' standards ta' produzzjoni marbuta mal-benesseri ta' l-annimali; iqis, għalhekk, li 'l-Istandards Ewropej ta' Kwalità għal prodotti derivati minn sistemi ta' produzzjoni li jqisu l-benesseri ta' l-annimali', li l-abbozz tiegħu huwa previst mill-Kummissjoni fil-Pjan ta' Azzjoni, għandu jitqies bħala prijorità;

Jilqa' bil-ferħ il-proposta biex il-konsumaturi jkunu jistgħu jirrikonoxxu s-sistemi ta' kummerċjalizzar u ta' informazzjoni proposti aktar faċilment, iżda fil-istess waqt jenfasizza l-ħtieġa li l-applikazzjoni tagħhom issir aktar faċli għall-ġid ta' kull min huwa involut fil-katina ta' l-ikel;

Jappoġġja, bħala prinċipju, l-intenzjoni mħabbra li jiġu żviluppati u riċerkati indikaturi integrati u uniformi dwar il-protezzjoni ta' l-annimali; iqis li dawn l-indikaturi għandu jkollhom bażi xjentifika soda, ikunu oġġettivi, li jistgħu jitkejlu u li jistgħu jiġu ripetuti u li jikkontribwixxu lejn it-trasparenza ta' l-istandards tal-protezzjoni ta' l-annimali; iqis li hemm ħtieġa li jiġu integrati aspetti tas-saħħa ta' l-annimali f'dawn l-indikaturi; iqis li indikaturi integrati u uniformi għandhom jiffaċilitaw l-immoniterjar, inaqqsu l-burokrazija u jagħtu riżultati xjentifiċi li jistgħu jitqabblu bejn l-Istati Membri;

Jitlob lill-Kummissjoni biex tikkonkludi l-iżvilupp ta' l-indikaturi integrati tal-protezzjoni ta' l-annimali, kif ukoll ir-riċerka dwarhom, fi żmien tliet snin;

Jitlob lill-Kummissjoni biex tippreżenta l-istrateġija ta' komunikazzjoni mħabbra minnha malajr kemm jista' jkun u biex timplimentaha bis-sħiħ; jemmen li l-Pjan ta' Azzjoni jista' jirnexxi biss jekk kull min huwa involut ikun infurmat b'mod suffiċjenti dwar il-benefiċċji, kemm għall-annimali kif ukoll għall-prodotti, li jirriżultaw mil-livell għoli attwali u futur ta' protezzjoni ta' l-annimali fl-Ewropa ;

Hu tal-fehma li l-potenzjal ta' sistemi li jiggarantixxu livell għoli tal-benesseri ta' l-annimali u li jtejbu l-protezzjoni ta' l-annimali jiġi mhedded mill-kompetizzjoni minn prodotti orħos li jiggarantixxu biss li l-annimali jinżammu skond standards minimi legali tal-protezzjoni ta' l-annimali, u li għalhekk hemm bżonn li jkun hemm qafas legali li jistabbilixxi standards minimi għall-garanzija tal-kwalità;

Jitlob lill-Kummissjoni u lill-Istati Membri jwessgħu l-isforzi tagħhom biex iżommu lill-konsumaturi infurmati; iqis li l-istrumenti attwali ta' appoġġ għandhom jiġu riveduti bil-għan li jkun aktar faċli li jsiru kampanji ta' informazzjoni u ta' kummerċjalizzar;

Jilqa' bil-ferħ it-twaqqif ta' forum internazzjonali għall-protezzjoni ta' l-annimali, bil-għan li jippromwovi l-iskambju ta' informazzjoni dwar żviluppi attwali fil-qasam tal-protezzjoni ta' l-annimali, ta' l-għarfien xjentifiku u, b'mod partikulari, ta' l-eżempji ta' l-aħjar prattiki;

Jaqbel li strateġija Ewropea għall-promozzjoni ta' komunikazzjoni dwar il-benesseri ta' l-annimali fl-Unjoni Ewropea u f'pajjiżi terzi hija meħtieġa sabiex is-sistemi differenti fil-qasam tal-produzzjoni ta' l-annimali, l-ispejjeż u l-benefiċċji ta' standards aktar stretti għall-protezzjoni ta' l-annimali jiġu spjegati lill-pubbliku; iqis li dan għandu jitwettaq b'mod indipendenti u taħt it-tmexxija taċ-ċentru jew laboratorju propost;

Jitlob lill-Kummissjoni u lill-Istati Membri biex jipprovdu riżorsi adegwati għat-taħriġ, taħriġ avvanzat u konsultazzjoni, pereżempju billi jużaw fondi mill-Fond Agrikolu Ewropew għall-Iżvilupp Rurali (EAFRD);

Iqis li, fid-dawl tal-liberalizzazzjoni ġenerali ppjanata tas-suq agrikolu, l-introduzzjoni ta' standards ġodda aktar għoljin fl-UE-25 tista' twassal għal tnaqqis ta' kompetittività tal-produzzjoni Komunitarja, jekk ma jkunx hemm standardizzazzjoni fil-qafas tad-WTO;

Jiddispjaċih li xi elementi tal-produzzjoni ta' l-ikel qed jirrilokaw barra l-UE bħala reazzjoni għall-istandards attwali tal-protezzjoni u tal-benesseri ta' l-annimali, u għalhekk iħeġġeġ lill-Kummissjoni biex tevalwa din it-tendenza bir-reqqa;

Jitlob lill-Kummissjoni biex tipprovdi kumpens għal telf finanzjarju li jġarrbu l-produtturi tal-Komunità minħabba l-implimentazzjoni ta' miżuri tal-benesseri ta' l-annimali;

Jirreferi għall-fatt li standards ogħla tal-protezzjoni ta' l-annimali ħafna drabi jwasslu għal aktar spejjeż; jinnota, madankollu, li fil-kuntest ta' kummerċ ħieles globali, aspetti tal-protezzjoni ta' l-annimali sa issa kellhom biss rwol sekondarju, fattur li jista' jwassal għal dumping tal-protezzjoni ta' l-annimali u għal żvantaġġi għal produtturi Ewropej fl-Ewropa u fi swieq ta' pajjiżi terzi; jissuġġerixxi, għalhekk, li jitwaqqaf strument ta' aċċess kwalifikat għas-suq li ma jħallix li l-istandards Ewropej tal-protezzjoni ta' l-annimali jiġu evitati, u dan permezz ta' ġbir ta' levies fuq prodotti li ma jissodisfawx l-istandards Ewropej;

Jilqa' bil-ferħ, għalhekk, il-miżuri u l-inizjattivi kollha tal-Kummissjoni bil-għan li jiżdied il-qbil, fuq livell internazzjonali, dwar l-importanza ta' standards għoljin tal-protezzjoni ta' l-annimali; iqis li huwa essenzjali u prijoritarju li wieħed jimmira għal aktar żvilupp fl-istandards tal-protezzjoni ta' l-annimali fil-qafas ta' l-Organizzazzjoni Dinjija għas-Saħħa ta' l-Annimali u għal żieda fis-saħħa legali tagħhom permezz tad-WTO; iqis li l-għan għandu jkun livell internazzjonali kemm jista' jkun għoli u uniformi ta' protezzjoni ta' l-annimali; jitlob lill-Kummissjoni, sadattant, biex ma żżidx it-tgħawwiġ fil-kompetizzjoni mġarrba mill-produtturi tal-Komunità billi tintroduċi standards ġodda obbligatorji, dettaljati u uniformi;

Jitlob lill-Kumissjoni biex tippromwovi rikonoxximent espliċitu ta' l-istandard għoli tar-regoli ta' l-UE dwar il-benesseri ta' l-annimali fir-reviżjonijiet li se jsiru tal-Ftehima tad-WTO dwar l-applikazzjoni ta' miżuri għall-protezzjoni tas-saħħa u għall-protezzjoni tal-pjanti u, jekk ikun meħtieġ, ta' konvenzjonijiet oħra tad-WTO;

Jiddispjaċih li t-tema tal-benesseri ta' l-annimali mhijiex parti min-negozjati li għaddejjin bħalissa fi ħdan id-WTO; jinsisti li l-Kummissjoni għandha tħares l-istandards Ewropej, għalkemm huwa konxju, fl-istess waqt, ta' l-ispejjeż addizzjonali għall-produtturi ta' l-UE bħala riżultat tal-konformità ma' dawn l-istandards;

Iħeġġeġ it-tisħiħ tal-protezzjoni ta' l-annimali fil-qafas tad-WTO; jitlob lill-Kummissjoni biex fil-qafas tad-Doha Round tħeġġeġ l-inklużjoni tal-protezzjoni ta' l-annimali fl-aġenda tan-negozjati bħala kwistjoni mhux kummerċjali, u biex miżuri ta' appoġġ għall-promozzjoni tal-protezzjoni ta' l-annimali fil-qafas tal-politika ta' l-iżvilupp rurali jiġu rikonoxxuti li jikkwalifikaw biex jiġu inklużi fil- green box mingħajr restrizzjonijiet;

Jitlob lill-Kummissjoni biex tissielet għar-rikonoxximent ta' kwistjijiet mhux kummerċjali fil-qafas tad-WTO jew għal aktar qbil fuq livell internazzjonali dwar standards ta' protezzjoni ta' l-annimali qabel ma tagħmel aktar stretti d-dispożizzjonijiet legali dwar il-protezzjoni ta' l-annimali fl-UE;

Jirreferi għall-fatt li r-regoli tal-kummerċ tad-WTO ma jillimitawx il-validazzjoni tas-sistemi tal-produzzjoni, kif implikat fit-tfassil oriġinali tal-Komunikazzjoni, u li għalhekk huwa possibbli u mixtieq li s-sistemi tal-produzzjoni li japplikaw standards tal-benesseri li huma ovvjament ogħla mir-rekwiżiti minimi jiġu validati;

Jappoġġja lill-Kummissjoni fl-għan tagħha biex tinkorpora l-protezzjoni ta' l-annimali fil-kummerċ bilaterali (eż. maċ-Ċilì u mal-Kanada) jew fi ftehimiet fil-qasam veterinarju, u tikkumplementa l-istrateġija multilaterali u tiżviluppa diskussjoni ma' pajjiżi terzi u mar-rappreżentanti tagħhom dwar kwistjonijiet ta' protezzjoni ta' l-annimali;

Iqis li l-ftehimiet kollha attwali jew futuri bilaterali ma' pajjiżi terzi li jindirizzaw miżuri sanitarji jew dwar il-protezzjoni tal-pjanti għandhom jistabbilixxu objettivi biex jassiguraw li prodotti mill-annimali minn pajjiżi terzi jiġu manifatturati mill-inqas bi standards tal-benesseri ta' l-annimali komparabbli ma' dawk ta' l-UE, kif ukoll li dawk l-istandards ikunu magħrufa mill-konsumatur Ewropew;

Jitlob lill-Kummissjoni u lill-Istati Membri biex jintroduċu miżuri bil-għan li jħeġġu lil min jimporta prodotti mill-annimali fl-UE jirrikjedi mill-inqas il-livell legali ta' standards ta' benesseri ta' l-annimali mingħand il-fornituri;

Jilqa' l-aħbar dwar id-djalogu ma' pajjiżi li qed jiżviluppaw dwar opportunitajiet ġodda fis-suq bis-saħħa ta' standards għoljin ta' protezzjoni ta' l-annimali; jitlob lill-Kummissjoni biex tappoġġja pajjiżi li qed jiżviluppaw sabiex jilħqu standards tal-protezzjoni ta' l-annimali bħala parti minn programmi, kemm eżistenti kif ukoll ġodda, ta' għajnuna għall-kummerċ;

Jilqa' bil-ferħ l-isforzi tal-Kummissjoni biex tgħin lill-pajjiżi li qed jiżviluppaw biex jikkonformaw ma' l-istandards internazzjonali billi jirrikorru għall-għajnuna marbuta mal-kummerċ;

Jilqa' b'sodisfazzjon il-ħidma tal-Kummissjoni permezz ta' proġetti ta' għajnuna teknika marbuta mal-kummerċ (TRTA) ma' pajjiżi li qed jiżviluppaw, pereżempju billi tgħin lill-esperti tagħhom biex jattendu laqgħat fuq twaqqif ta' standards internazzjonali, u billi tibgħat esperti tekniċi ta' l-UE lejn pajjiżi li qed jiżviluppaw; jinnota li rappreżentanti minn pajjiżi terzi diġà jistgħu jipparteċipaw f'korsijiet ta' taħriġ ta' l-UE organnizati għall-awtoritajiet kompetenti ta' l-Istati Membri dwar l-implimentazzjoni ta' regoli ta' l-UE dwar il-benesseri ta' l-annimali u jemmen li, sabiex il-pajjiżi li qed jiżviluppaw ikunu jistgħu jieħdu vantaġġ sħiħ minn opportunitajiet ta' kummerċ, il-Komunità għandha tilqa' talbiet biex tipprovdi analiżi, taħriġ, riċerka u appoġġ finanzjarju permezz ta' inizjattivi ta' żvilupp kemm bilaterali kif ukoll multilaterali, u jemmen ukoll li titjib fil-benesseri ta' l-annimali huwa direttament ta' benefiċċju għal dawn il-pajjiżi - b'mod finanzjarju, fil-produzzjoni ta' l-ikel u fil-protezzjoni ta' l-ambjent;

Jemmen li d-deċiżjoni tal-Komunità li tipprojbixxi l-importazzjoni ta' ċanga ttrattata bl-ormoni kienet kompletament ġustifikata permezz ta' studji xjentifiċi u jitlob lill-Kanada u lill-Istati Uniti biex ineħħu s-sanzjonijiet tagħhom, li mhumiex ġustifikati u mhumiex kompatibbli mad-WTO, fuq prodotti Ewropej mingħajr aktar dewmien;

Jilqa' b'sodisfazzjon il-projbizzjoni proposta fuq l-importazzjoni ta' ġlud tal-klieb u tal-qtates u jitlob lill-Kummissjoni biex tipproponi projbizzjoni totali fuq l-importazzjoni ta' prodotti derivati mill-bumerini u prodotti minn pajjiżi terzi li jinħadmu bi prattiki krudili, bħal fer minn annimali li tqaxxru ħajjin, fer minn annimali mrobbija fuq farms mingħajr kontrolli veterinarji u prodotti farmaċewtiċi derivati minn speċijiet fil-periklu, u fejn standards baxxi ta' produzzjoni jipperikolaw l-ambjent u d-diversità bijoloġika;

Jitlob lill-Kummissjoni biex tissottometti suġġerimenti biex il-projbizzjoni temporarja ta' importazzjoni għal ġo l-UE ta' għasafar maqbuda fl-ambjent naturali ssir permanenti, għal raġunijiet etiċi u sanitarji u fl-interess tal-benesseri ta' l-annimali;

Huwa mħasseb dwar il-fatt li l-kummerċ ta' l-annimali eżotiċi jhedded kemm il-bijodiversità kif ukoll il-benesseri ta' l-annimali; jemmen li l-implikazzjonijiet tal-bijodiversità għandhom jitqiesu fit-tfassil ta' politika tal-benesseri ta' l-annimali fil-każ tal-problemi transkonfinali msemmija fil-Komunikazzjoni;

Juri t-tħassib tiegħu dwar it-tbatija ta' l-annimali tal-ġlied; jitlob lill-Komunità Ewropea biex telimina l-ġlied tal-klieb, tal-barrin u tas-sriedak permezz ta' leġiżlazzjoni nazzjonali jew Komunitarja, skond il-każ, u billi tassigura li l-partijiet involuti ma jirċievu l-ebda sussidju statali jew nazzjonali għall-attivitajiet tagħhom;

Iqis li r-rapport lill-Parlament Ewropew u lill-Kunsill dwar l-influwenza ta' parametri ġenetiċi fuq il-benesseri tas-sriedak għat-tnissil u s-sriedak għal-laħam, li għandu jiġi ppreżentat sa l-2010, għandu jkun akkumpanjat bi proposti leġiżlattivi xierqa;

Jitlob li l-Bulgarija u r-Rumanija jibdew minn issa jikkonformaw ma' l-objettivi Komunitarji dwar il-protezzjoni ta' l-annimali u jimplimentaw u jinfurzaw il-leġiżlazzjoni kollha eżistenti ta' l-UE dwar il-benesseri ta' l-annimali qabel Jannar 2007 jew, fil-każ ta' ftehimiet dwar perjodi ta' tranżizzjoni fil-qafas tat-trattati tas-sħubija, mill-inqas fi ħdan dawn l-iskadenzi stipulati;

Hu tal-fehma li, qabel is-sħubija ta' Stat Membru ġdid fl-UE, il-Kummissjoni għandha tevalwa jekk il-leġiżlazzjoni ta' l-UE dwar il-benesseri ta' l-annimali hijiex qed tiġi implimentata kif suppost u jekk l-immoniterjar nazzjonali tal-konformità ma' din il-leġiżlazzjoni huwiex adegwat;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni.

Introduzzjoni

L-għan ta' kull politika dwar il-protezzjoni u l-benesseri ta' l-annimali (minn hawn 'il quddiem: protezzjoni ta' l-annimali) huwa li l-annimali jiġu ttrattati bħala ħlejjaq ħbieb tal-bniedem, bi ħsieb għall-ħtiġijiet speċifiċi tagħhom.

L-hekk imsejħa ħames libertajiet, li jinkludu, fost oħrajn, li l-annimali jinżammu f'kundizzjonijiet li jkunu xierqa għall-ispeċijiet rispettivi tagħhom, li jiġu pprovduti b'ikel u ilma tax-xorb adegwat u li jiġu mħarsa minn uġigħ, feriment u mard, huma l-bażi tal-politika attwali tal-protezzjoni ta' l-annimali.

Politika integrata tal-protezzjoni ta' l-annimali, barra milli tipproteġi l-bhejjem ta' l-irziezet, għandha tkopri wkoll l-annimali selvaġġi, domestiċi u oħrajn li huma fdati f'idejn il-bniedem.

F'dawn l-aħħar snin, il-Komunità Ewropea, l-Istati Membri u l-Kunsill ta' l-Ewropa kontinwament wessgħu l-leġiżlazzjoni tagħhom dwar il-protezzjoni ta' l-annimali u żiedu l-isforzi tagħhom biex issir ir-riċerka f'dan il-qasam.

Fuq livell Komunitarju, inħolqu standards minimi għat-testijiet fuq l-annimali u għat-trobbija, iż-żamma, it-trasport u l-qtil tal-bhejjem, kif ukoll regoli dettaljati dwar għoġiela, ħnieżer u tiġieġ għall-produzzjoni tal-bajd.

Deċiżjoni tal-Kunsill fuq il-proposta tal-Kummissjoni dwar regoli minimi għall-protezzjoni tat-tiġieġ li jitrabbew għall-produzzjoni tal-laħam ( COM(2005)0221 ), li diġà ġiet approvata, bħala prinċipju, mill-Parlament Ewropew fi Frar 2006 ( A6-0017/2006 ), għadha mistennija.

Mhux lanqas fuq il-bażi tal-Protokoll għall-protezzjoni ta' l-annimali annessat mat-Trattat ta' Amsterdam, li jirrekjedi l-Komunità li tikkunsidra l-protezzjoni ta' l-annimali fit-tfassil u fl-implimentazzjoni ta' politiki rilevanti, l-Ewropa żviluppat livell għoli ħafna ta' protezzjoni ta' l-annimali, anke meta mqabbel mal-livell internazzjonali.

Flimkien ma' sforzi fuq livell statali, l-oqsma tal-kummerċ u tar-riċerka wkoll żiedu l-isforzi tagħhom biex iħarsu l-annimali fil-kuntest ta' l-użu ta' l-annimali għal għanijiet xjentifiċi.

Sar titjib sinifikanti fl-aħħar snin fit-trobbija ta' l-annimali għal għanijiet ta' riċerka xjentifika.

Barra minn hekk, l-oqsma tar-riċerka u tal-kummerċ żviluppaw għadd kbir ta' alternattivi għat-testijiet fuq l-annimali sabiex il-prinċipju tat-3 R jitwettaq fil-prattika.

Fil-qasam tal-produzzjoni u tal-kummerċ ta' l-ikel jeżistu sistemi differenti ta' ċertifikazzjoni u ta' tikkettar marbuta mal-protezzjoni ta' l-annimali, li f'xi każijiet jiggarantixxu livell ta' protezzjoni ta' l-annimali ferm ogħla minn dak minimu rekwiżit legalment.

Tekniki u metodi ġodda jew l-agrikoltura intensiva ma jagħmlux ħsara per se, iżda jistgħu wkoll joħolqu possibilitajiet ġodda biex titjieb il-protezzjoni ta' l-annimali.

Żviluppi ekonomiċi, tekniki u metodi ġodda, jew għarfien ġdid dwar l-imġiba u l-ħtiġijiet ta' l-annimali jbiddlu kontinwament il-kuntest tal-politika tal-protezzjoni ta' l-annimali.

Il-politika tal-Komunità f'dan il-qasam teħtieġ li tqis kontinwament dawn ir-rekwiżiti ġodda.

Fuq livell internazzjonali qed isiru sforzi inizjali biex tissaħħaħ il-protezzjoni ta' l-annimali, pereżempju fil-qasam ta' l-Organizzazzjoni Dinjija għas-Saħħa ta' l-Annimali.

Madankollu, dawn l-isforzi żgur li mhumiex biżżejjed.

Sa issa, pereżempju, prattikament ma ġewx stipulati regoli fi ħdan id-WTO.

Taħditiet internazzjonali dwar kif jistgħu jiġu evitati jew imnaqqsa t-testijiet fuq l-annimali marbuta ma' l-awtorizzazzjoni tal-prodotti s'issa għadhom ma wasslux għas-suċċess mixtieq.

Il-protezzjoni ta' l-annimali tista' twassal għal spejjeż.

Il-konsumaturi jistennew li l-Komunità timplimenta standards għoljin tal-protezzjoni ta' l-annimali iżda, jew minħabba nuqqas ta' għarfien jew nuqqas ta' fiduċja fl-implimentazzjoni ta' standards attwali, għadhom sa issa mhumiex lesti jerfgħu l-ispejjeż żejda, ħlief f'każijiet rari.

Pjan ta' Azzjoni

L-għan tal-Pjan ta' Azzjoni tal-Komunità dwar il-Protezzjoni u l-Benessri ta' l-Annimali 2006 - 2010 huwa li jgħaqqad flimkien attivitajiet Komunitarji li sa issa kienu mferrxin f'servizzi differenti tal-Kummissjoni, kunsilli u oqsma tal-politika u biex dawn jiġu strutturati skond linji gwida uniformi.

Il-Pjan ta' Azzjoni huwa mqassam f'ħames oqsma ta' attività:

Titjib ta' l-istandards minimi eżistenti tal-protezzjoni u l-benesseri ta' l-annimali (minn hawn 'il quddiem "protezzjoni ta' l-annimali"),

Riċerka dwar il-protezzjoni ta' l-annimali u implimentazzjoni tal-prinċipju tat-3 R,

Tikkettar u indikaturi standardizzati tal-protezzjoni ta' l-annimali,

Involviment akbar tal-pubbliku u ta' min irabbi jew iżomm l-annimali,

Sforzi internazzjonali.

Il-Kummissjoni għandha l-ħsieb li tkompli tiżviluppa l-istandards minimi eżistenti u, fuq il-bażi ta' ftehimiet iffirmati fuq il-livell tal-Kunsill ta' l-Ewropa, li tipproponi standards minimi għal speċijiet oħra ta' annimali.

L-isforzi eżistenti fil-qasam tar-riċerka għandhom jissuktaw u jiġu estiżi.

Diġà għandu jiġi ppreżentat Pjan ta' Azzjoni għall-implimentazzjoni tal-prinċipju tat-3 R matul din is-sena, ibbażat fuq koperazzjoni mill-qrib bejn l-industrija, dawk responsabbli fil-qasam u l-Kummissjoni.

Il-Kummissjoni għandha l-ħsieb li żżid l-isforzi tagħha biex tistabbilixxi indikaturi standardizzati dwar il-protezzjoni ta' l-annimali.

L-għan ta' dawn l-indikaturi huwa li jagħmlu l-livell ta' protezzjoni ta' l-annimali fl-Ewropa aktar trasparenti, li jiffaċilitaw l-immoniterjar u li jgħinu fil-preparazzjoni ta' sistema Ewropea ta' tikkettar għall-protezzjoni ta' l-annimali.

L-informazzjoni għall-konsumatur u t-taħriġ għal min irabbi u jżomm l-annimali għandhom jiġu estiżi, u għandha titfassal strateġija ta' komunikazzjoni.

Barra minn hekk, element internazzjonali qed jiġi miżjud ma' l-istrateġija dwar il-protezzjoni ta' l-annimali.

Il-Kummissjoni għandha l-ħsieb li tissokta bl-isforzi tagħha biex tinkorpora l-protezzjoni ta' l-annimali fi ftehimiet kummerċjali u veterinarji multilaterali u bilaterali.

Xi ħidmiet speċjalizzati tal-Komunità fil-qasam tal-protezzjoni ta' l-annimali għandhom jiġu kkonċentrati fi ħdan ċentru Ewropew jew laboratorju għall-protezzjoni ta' l-annimali.

Evalwazzjoni

Il-Pjan ta' Azzjoni jirrappreżenta pass intermedju importanti fil-politika tal-Komunità tal-protezzjoni ta' l-annimali.

Hemm bżonn li l-ħidmiet tal-Komunità u ta' l-Istati Membri jingħaqdu u jiġu integrati fuq il-bażi tal-Pjan ta' Azzjoni, sabiex isir aktar progress fil-qasam tal-protezzjoni ta' l-annimali.

Fuq il-bażi ta' evalwazzjoni tal-progress li sar, il-Pjan ta' Azzjoni għandu jitkompla wara l-2010.

Il-Parlament jaqbel mal-biċċa l-kbira tal-Pjan ta' Azzjoni.

Għalhekk jeħtieġ biss li wieħed jiġbed l-attenzjoni dwar xi punti:

· Il-protezzjoni ta' l-annimali hija kwistjoni li tirrigwarda lil kulħadd.

Mhux biss il-Kummissjoni iżda wkoll l-Istati Membri, l-assoċjazzjonijiet, u l-oqsma tal-kummerċ u tar-riċerka jeħtieġ li jikkontribwixxu, fi ħdan il-kamp ta' applikazzjoni tar-responsabbiltajiet rispettivi tagħhom u l-possibiltajiet miftuħin għalihom, fl-implimentazzjoni tal-Pjan ta' Azzjoni.

Il-protezzjoni ta' l-annimali hija biss kredibbli jekk tinkludi l-annimali kollha.

Il-protezzjoni ta' l-annimali m'għandhiex tiġi ristretta għal annimali li jintużaw fir-riċerka u fil-biedja.

· Il-politika tal-protezzjoni ta' l-annimali tista' tkompli tiġi żviluppata biss f'koperazzjoni ma' dawk kollha responsabbli.

Għal dan il-għan huwa meħtieġ djalogu miftuħ fuq il-livelli kollha.

· Il-protezzjoni ta' l-annimali huwa għan importanti tal-Komunità.

Għandu jitqies fi stadju bikri fl-ippjanar ta' politiki u miżuri rilevanti.

Iżda l-Komunità, minkejja l-importanza qawwija tal-protezzjoni ta' l-annimali, ma tistax ma tagħtix kas ta' l-interdipendenza ta' fatturi differenti u ta' kunflitti ta' għanijiet.

Għandu jitqies l-impatt fuq l-impjiegi u fatturi tal-post, b'konformità ma' l-Istrateġija ta' Liżbona.

Il-burokrazija għandha tkun minima u, fejn meħtieġ, għandha tingħata għajnuna biex wieħed ikun jista' jadatta għall-istandards ġodda.

· L-iżvilupp immedjat ta' strateġija ta' komunikazzjoni hija prijorità.

Il-protezzjoni ta' l-annimali jista' biss ikun effettiv jekk kull min huwa involut, kif ukoll il-konsumaturi kemm fil-pajjiż kif ukoll barra, ikunu infurmati b'mod adegwat dwar il-livell ta' protezzjoni ta' l-annimali fl-Ewropa u l-benefiċċji tiegħu għall-annimali u għall-prodotti.

Għandu jsir sforz biex tiġi assigurata komunikazzjoni bilanċjata; ikun kontroproduttiv jekk issir diskriminazzjoni kontra xi tipi ta' agrikultura mingħajr ma jingħataw raġunijiet oġġettivi.

Fħafna każijiet, it-taħriġ xieraq għal min iżomm l-annimali f'kull livell huwa aktar importanti għall-protezzjoni ta' l-annimali minn dispożizzjonijiet tekniċi ġodda.

Dan jirrikjedi, b'mod partikulari, azzjoni min-naħa ta' l-Istati Membri.

· Is-sistema ta' tikkettar maħsuba għandha tkun trasparenti u li tiftiehem faċilment, għax inkella l-messaġġ ma jilħaqx il-konsumatur.

Jidher li informazzjoni sempliċi fuq il-prodotti kollha mibjugħa fl-Ewropa dwar il-konformità ma' standards minimi, suġġetta għall-kunsidrazzjoni ta' każijiet speċjali, bħal dak tal-bajd, hija aħjar minn sistemi differenzjati b'mod aktar qawwi.

Fl-istess waqt, dan jinkoraġġixxi l-implimentazzjoni ta' dawn ir-rekwiżiti minimi f'partijiet oħra tad-dinja.

Madankollu, miżuri oħra b'effetti akbar dwar il-protezzjoni ta' l-annimali meħuda minn produtturi individwali dejjem jistgħu jiġu rikonoxxuti fil-qafas ta' programm speċjali ta' kwalità.

Il-prodotti proċessati għandhom jiġu inklużi kemm jista' jkun.

· Il-Kummissjoni u l-Istati Membri għandhom jassiguraw, billi japplikaw standards eżistenti b'mod uniformi u jimmonitorjaw il-konformità b'mod strett, inkluż fil-qasam tat-testijiet fuq l-annimali, li l-fiduċja fil-livell ta' protezzjoni ta' l-annimali miksuba fl-Ewropa ma tiġix mhedda minn dawk li jisfruttaw is-sistema.

· Is-suċċess tal-Pjan ta' Azzjoni jista' biss jiġi assigurat billi jkun hemm riżorsi finanzjarji suffiċjenti disponibbli għar-riċerka fl-oqsma kollha.

L-għarfien dwar l-imġiba u l-ħtiġijiet ta' l-annimali jidher li huwa limitat ħafna.

It-tikkettar u l-istandards tal-protezzjoni ta' l-annimali wkoll għandhom jiġu aktar żviluppati, flimkien ma' alternattivi għall-ittestjar fuq l-annimali.

· Huwa importanti li jissuktaw il-proġetti ta' riċerka eżistenti u pjattaformi ta' teknoloġija fejn meħtieġ, u li tissaħħaħ ir-riċerka fl-oqsma ta' importanza prijoritarja għall-implimentazzjoni tal-Pjan ta' Azzjoni.

It-tranżizzjoni mis-6 Programm Qafas ta' Riċerka għas-7 wieħed għandha ssir kemm jista' jkun mingħajr burokrazija, sabiex ma tagħmilx ħsara lil xogħol ta' riċerka li qed isir li huwa essenzjali għall-implimentazzjoni ta' dan il-Programm ta' Azzjoni.

Eżempju ta' dan huwa l-proġett PredTox li qed jitmexxa b'mod konġunt minn istituzzjonijiet akkademiċi u mill-qasam kummerċjali, u li għandu l-għan li jtejjeb il-kapaċità ta' previżjoni ta' metodi alternattivi ta' ttestjar u jipprovdi dejta u bażijiet tad-dejta adegwati.

F'dan il-kuntest jibqa' importanti li d-Direttiva 86/609/KEE tiġi adattata skond l-għarfien attwali u li jitkompla l-isforz biex ir-regoli dwar it-testijiet fuq l-annimali jiġu armonizzati.

· Il-politika Ewropea tal-protezzjoni ta' l-annimali tista' tkun suċċess biss jekk tiżdied magħha dimensjoni internazzjonali.

Il-produtturi Ewropej ma jistgħux ikunu żvantaġġjati fil-kompetizzjoni ma' produtturi minn reġjuni bi standards aktar baxxi ta' protezzjoni ta' l-annimali.

Iżda għad m'hemmx kunsens ċar ħafna dwar il-protezzjoni ta' l-annimali fuq livell internazzjonali.

L-isforzi tal-Kummissjoni bil-għan li l-protezzjoni ta' l-annimali tiġi aktar involuta fil-qafas ta' l-Organizzazzjoni Dinjija għas-Saħħa ta' l-Annimali, u fuq kollox fil-qafas tad-WTO, għandhom jiżdiedu b'mod sinifikanti.

Minn meta l-Kummissjoni ppreżentat il-Komunikazzjoni tagħha ta' l-2002 (COM(2002)626 finali) dwar il-leġiżlazzjoni dwar il-protezzjoni ta' l-annimali fil-każ ta' annimali użati fil-biedja f'pajjiżi terzi u l-effetti fuq l-UE, is-sitwazzjoni bilkemm inbidlet.

Huwa essenzjali li l-protezzjoni ta' l-annimali tiġi rikonoxxuta bħala kwistjoni mhux kummerċjali u li l-appoġġ relatat mal-protezzjoni ta' l-annimali jiġi rikonoxxut li jikkwalifika biex jiġi inkluż fil-'green box' mingħajr restrizzjonijiet.

Sabiex isir progress sostanzjali fil-qasam ta' l-ittestjar fuq l-annimali, l-alternattivi għall-ittestjar fuq l-annimali fil-qafas ta' l-awtorizzazzjoni tal-prodotti għandhom jiġu aċċettati wkoll.

L-importazzjoni tal-ġlud tal-klieb u tal-qtates u ta' prodotti tal-bumerini għal ġol-Komunità għandha tiġi projbita mill-aktar fis possibbli.

Il-Kummissjoni ħabbret dan kemm-il darba, iżda sa issa ma ġara xejn.

· Rigward il-proposta biex jitwaqqaf korp ġdid Komunitarju għall-protezzjoni ta' l-annimali, għadu kmieni wisq biex tittieħed deċiżjoni.

L-EFSA (Awtorità Ewropea dwar is-Sikurezza ta' l-Ikel), l-FVO (Uffiċċju ta' l-Ikel u Veterinarju), l-ECVAM (Ċentru Ewropew tal-validazzjoni tal-metodi alternattivi) u l-pjattaformi teknoloġiċi diġà jwettqu l-parti l-kbira tal-ħidmiet li, skond ir-rapport, jistgħu jiġu fdati f'idejn il-korp il-ġdid.

Minflok jitwaqqaf korp ġdid, huwa aktar xieraq li jittejbu l-konnessjonijiet bejn il-korpi eżistenti.

OPINJONI tal-Kumitat għall-Kummerċ Internazzjonali

għall-Kumitat għall-Biedja u l-Iżvilupp Rurali

dwar il-Protezzjoni u l-Benesseri ta' l-Annimali 2006-2010

Rapporteur għal opinjoni:

SUĠĠERIMENTI

Il-Kumitat għall-Kummerċ Internazzjonali jistieden lill-Kumitat għall-Biedja u l-Iżvilupp Rurali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Ifakkar li, permezz tal-konklużjoni tat-Trattat ta' Amsterdam, l-UE rrikonoxxiet li l-protezzjoni ta' l-annimali għandha tittejjeb u l-benesseri ta' l-annimali bħala ħlejqiet li jħossu għandu jiġi rrispettat, u jemmen li l-politika tal-kummerċ tal-Kummissjoni għandha tappoġġja dan il-valur Ewropew;

Jistieden lill-istituzzjonijiet Ewropej biex jagħrfu lill-benesseri ta' l-annimali bħala valur ewlieni Ewropew, biex jiġi żgurat li ma jibqax ikun possibbli li jiġu invokati l-libertajiet fundamentali għall-oppożizzjoni jew l-imblukkar ta' liġijiet li jipprojbixxu kwalunkwe moħqrija ta' l-annimali;

Jilqa' l-impenn tal-Kummissjoni għall-promozzjoni ta' standards għolja ta' benesseri ta' l-annimali fuq il-livell ta' l-UE u fuq il-livell internazzjonali, inkluż l-involviment ma' pajjiżi li qed jiżviluppaw biex jiġu esplorati opportunitajiet ta' kummerċ li huma bbażati fuq sistemi ta' produzzjoni li jqisu l-benesseri ta' l-annimali, u jemmen li dan l-għan għandu jikkumplimenta prijoritajiet oħra fin-negozjati tad-WTO;

Jilqa' x-xogħol li għamlet il-Kummissjoni permezz ta' proġetti ta' assistenza teknika relatata mal-kummerċ (TRTA), pereżempju billi għenet lill-esperti biex jattendu laqgħat dwar il-ħolqien ta' standards internazzjonali, u billi bagħtet esperti tekniċi ta' l-UE f'pajjiżi li qed jiżviluppaw; jinnota li rappreżentanti ta' pajjiżi terzi diġà jistgħu jipparteċipaw f'korsijiet ta' taħriġ fl-UE li huma organizzati għall-awtoritajiet kompetenti ta' l-Istati Membri dwar l-implimentazzjoni tar-regoli ta' l-UE dwar il-benesseri ta' l-annimali, u jemmen li biex il-pajjiżi li qed jiżviluppaw ikunu jistgħu jieħdu vantaġġ sħiħ minn opportunitajiet għall-kummerċ, il-Komunità għandha tilqa' talbiet biex tipprovdi analiżi, taħriġ, riċerka u appoġġ finanzjarju permezz ta' inizjattivi kemm bilaterali kif ukoll multilaterali; apparti dan, jemmen li titjib fil-benesseri ta' l-annimali sikwit ser jagħti benefiċċju dirett lil pajjiżi bħal dawn - finanzjarjament, fil-produzzjoni ta' l-ikel u fil-ħarsien ta' l-ambjent;

Jistieden lill-Kummissjoni biex qabel ma kwalunkwe Stat Membru ġdid jissieħeb ma' l-Unjoni, tiżgura li l-istandards Ewropej għall-benesseri ta' l-annimali ġew trasposti sewwa, u wkoll biex teżamina l-kontrolli nazzjonali li jkollhom isiru għal skopijiet tal-leġiżlazzjoni Ewropea għall-benesseri ta' l-annimali; jemmen li, biex tipprepara l-pajjiżi ta' l-adeżjoni għal din il-ħidma, l-Unjoni għandha tipprovdi fondi tul iż-żmien ta' qabel it-tkabbir, biex tiffinanzja t-taħriġ u l-informazzjoni, kif ukoll il-kontrolli tat-traspożizzjoni tal-leġiżlazzjoni Ewropea għall-benesseri ta' l-annimali;

Jemmen li d-deċiżjoni tal-Komunità li tipprojbixxi l-importazzjoni ta' ċanga li fiha l-ormoni ġiet iġġustifikata b'mod sħiħ minn studji xjentifiċi, u jistieden lill-Kanada u lill-Istati Uniti biex bla ebda dewmien, ineħħu s-sanzjonijiet tagħhom fuq prodotti Ewropej, sanzjonijiet li mhumiex iġġustifikati u lanqas kompatibbli mad-WTO;

Jirrikonoxxi li standards ogħla ta' benesseri ta' l-annimali jwasslu għal spejjeż addizzjonali għall-bdiewa u għal nies oħrajn li jużaw jew jipproduċu prodotti mill-annimali, u jqis li, biex tevita ċ-ċaqliq ta' dawn l-industriji lejn reġjuni bi standards iktar baxxi, kwalunkwe inizjattiva li tinvolvi telf mhux ġustifikat ta' kompetittività jkun hemm bżonn li tiġi riveduta jekk ma tkunx se tiġi marbuta mal-kumpens neċessarju;

Jemmen li l-istandards Ewropej għall-benesseri ta' l-annimali għandhom ikunu msejsa fuq bażi xjentifika soda u fuq studju ta' l-impatt li jkopri mhux biss l-aspetti soċjo-ekonomiċi, iżda wkoll kwistjonijiet bħas-saħħa pubblika, is-saħħa ta' l-annimali u l-ambjent;

Jafferma l-opinjoni tiegħu, li l-pagamenti lill-bdiewa huma suġġetti għall-kriterji ta' kundizzjonalità li jinkludu standards ogħla ta' benesseri ta' l-annimali; peress li dawn il-pagamenti ma jxekklux il-kummerċ u għalhekk huma inklużi fil-Kategorija l-Ħadra (Green Box) - miżuri ta' appoġġ domestiku - jitlob lill-Kummissjoni biex tenfasizza l-istandards għolja tal-miżuri tagħha għall-benesseri ta' l-annimali fin-negozjati tad-WTO;

Iqis li l-ikel u l-prodotti l-oħra bbażati fuq l-annimali li huma magħmula bi standards għolja ta' benesseri huma prodotti distinti u b'riżultat ta' dan, jemmen li r-regoli tad-WTO li jippermettu li prodotti bħal dawn jiġu importati għandhom ikunu suġġetti għal termini u kundizzjonijiet differenti minn dawk li jiġu applikati għal prodotti li ma jilħqux dawn l-istandards, anke permezz ta' projbizzjonijiet fuq l-importazzjoni, fejn huwa xieraq; jistieden lill-Kummissjoni biex tippreżenta proposti f'dan is-sens;

Jistieden lill-Kummissjoni biex tippromwovi rikonoxximent espliċitu tal-livell għoli tar-regoli ta' l-UE dwar il-benesseri ta' l-annimali fir-reviżjonijiet li ġejjin tal-Ftehima SPS tad-WTO, u fi ftehimiet oħra tad-WTO, kif ikun xieraq;

Jilqa' l-fatt li l-UE bdiet tinkorpora l-benesseri ta' l-annimali fi ftehimiet bilaterali ma' pajjiżi terzi (eż. iċ-Ċile u l-Kanada); Iqis li l-ftehimiet kollha bilaterali attwali u futuri ma' pajjiżi terzi li jindirizzaw miżuri sanitarji u fitosanitarji għandhom jistabbilixxu objettivi kemm biex jiżguraw li prodotti mill-annimali minn pajjiżi terzi jkunu magħmula bi standards li minn ta' l-inqas ikunu kumparabbli ma' dawk ta' l-UE, u li dawk l-istandards jiġu kkomunikati lill-konsumatur Ewropew;

Jinnota li r-riżultati ta' l-istħarriġ Eurobarometer tal-Kummissjoni ta' l-2005 dwar l-attitudni tal-konsumaturi lejn il-benesseri ta' l-annimali jindikaw li l-konsumaturi Ewropej qed jagħtu iktar importanza lit-traċċabilità u lill-kwalità ta' l-ikel u prodotti oħra, u fil-maġġoranza tagħhom huma ta' l-opinjoni li l-prodotti ta' l-ikel importati għandhom ikunu magħmula b'kundizzjonijiet ta' benesseri ta' annimali li jkunu għolja minn ta' l-inqas daqs dawk applikati fl-Ewropa, filwaqt li aktar min-nofs tal-konsumaturi kollha Ewropej huma lesti li jħallsu aktar għal prodotti ta' l-ikel li jqisu l-benesseri ta' l-annimali; jinnota, madankollu, li l-konsumaturi jemmnu li dawn il-prodotti jistgħu jkunu eħfef biex tidentifikahom, u jridu tikkettar ta' l-ikel li jkun aktar ċar fir-rigward ta' standards ta' benesseri ta' l-annimali, u għalhekk iqis li r-rekwiżiti ta' informazzjoni, inkluż it-tikkettar mandatorju ta' prodotti, għandu japplika b'mod ugwali kemm għall-prodotti li huma magħmula fil-Komunità, u kemm għal dawk li huma magħmula barra l-Komunità; iħeġġeġ lill-Kummissjoni, għaldaqstant, biex tiġġieled għall-inklużjoni ta' l-istandards minimi ta' l-IOE fil-ftehimiet tad-WTO dwar miżuri sanitarji u fitosanitarji (SPS) u dwar ostakoli tekniċi għall-kummerċ (TBT);

Iqis li l-approċċi għall-informazzjoni tal-konsumaturi m'għandhomx ikunu limitati biss għat-tikkettar, u li għandha titħaddem strateġija usa' u kumplimentari ta' komunikazzjoni u edukazzjoni biex tappoġġja s-suq għall-prodotti bi standards għolja ta' benesseri;

Jilqa' d-deċiżjoni biex jintemm ir-rimbors ta' l-ispejjeż ta' l-esportazzjoni ta' frat ħajjin għall-qatla, iżda jinnota li t-tkomplija tal-kummerċ f'annimali ħajjin jista' jqajjem kwistjonijiet dwar il-benesseri, u wkoll iżid ir-riskju ta' mard jekk it-trasportaturi ma jkunux ikkwalifikati b'mod xieraq; għaldaqstant, jistieden lill-Kummissjoni biex toħloq sistemi ta' taħriġ għall-operaturi, u tippreżenta proposti biex jitjieb l-għarfien tagħhom, tiżdied il-kuxjenza tagħhom dwar kwistjonijiet ta' benesseri, u biex tiffaċilita l-infurzar tal-leġiżlazzjoni eżistenti;

Jinnota li l-istandards għat-trasport tat-tjur ma kinux koperti fir-regolament il-ġdid dwar it-trasport ta' l-annimali, minħabba n-nuqqas ta' dejta xjentifika f'dak iż-żmien; josserva, madankollu, li opinjoni ta' l-Awtorità Ewropea dwar is-Sikurezza ta' l-Ikel dwar it-trasport tat-tjur, ħut u speċi oħra dalwaqt ser tipprovdi rakkomandazzjonijiet dwar l-oqsma fejn il-leġiżlazzjoni attwali għandha tiġi aġġornata u mtejba, u għaldaqstant jistieden lill-Kummissjoni biex tinkorpora r-rakkomandazzjonijiet fl-ewwel opportunità li jkollha;

Jirrikonoxxi l-importanza tas-sostituzzjoni, it-tnaqqis u l-irfinar ta' l-ittestjar fuq annimali, u jipproponi li l-Kummissjoni testendi l-applikazzjoni ta' dan il-prinċipju għal pajjiżi terzi billi tippromwovi l-aċċettazzjoni ta' metodi alternattivi ta' ttestjar li ma jkunx fuq annimali, permezz ta' l-armonizzazzjoni tar-rekwiżiti ta' informazzjoni, biex ma jseħħx ittestjar mill-ġdid meta l-prodotti jiġu importati jew esportati, u permezz ta' l-estensjoni ta' l-aċċettazzjoni reċiproka ta' ftehim ta' dejta permezz ta' arranġamenti bilaterali kif ukoll tar-regoli eżistenti ta' l-OECD;

Għandu l-istess preokkupazzjoni mifruxa tal-pubbliku dwar il-moħqrija ta' l-annimali li sseħħ b'riżultat tal-kummerċ tal-fer minn annimali selvaġġi jew imrobbija; jitlob għal projbizzjoni fuq il-produzzjoni u l-importazzjoni ta' prodotti magħmula mill-ġlud tal-foki jew mill-fer tal-klieb jew tal-qtates, jew ta' fer ta' annimali selvaġġi, kif ukoll ta' infurzar aktar effettiv ta' projbizzjonijiet eżistenti fuq l-importazzjoni;

Jirrikonoxxi li mard ta' l-annimali jfaqqa' b'mod regolari madwar id-dinja, u li l-kummerċ internazzjonali fl-annimali u fil-prodotti mill-annimali jista' jwassal li dan il-mard jinxtered; jinnota d-diffikultajiet inerenti fit-tilqim regolari u fiż-żamma ta' reġistri tat-tilqim għal annimali miżmuma b'mod marsus waqt li jkunu qed jiġu trasportati iqis, b'mod partikulari fid-dawl tat-tixrid tal-virus ta' l-influwenza avjarja, li l-kummerċ fit-tajr selvaġġ joħloq riskju għas-saħħa tal-bnedmin u ta' l-annimali, id-diversità bijoloġika kif ukoll il-benesseri ta' l-annimali, u li l-projbizzjoni temporanja għandha ssir permanenti, b'konformità mad-dispożizzjonijiet tad-WTO; jistieden lill-Istati Membri, fl-istess ħin, biex jikkoordinaw u jtejbu l-kontrolli bejn il-fruntieri bil-għan li jevitaw l-importazzjoni illegali ta' tajr selvaġġ;

Jirrikonoxxi li l-uniku kummerċ internazzjonali li għandu valur ikbar mill-valur stmat tal-kummerċ illegali fi speċi ta' annimali selvaġġi huwa dak tad-drogi illegali, u li l-livelli ta' użu u kummerċ f'xi speċi tant huma għolja li l-popolazzjonijiet tagħhom qed jonqsu b'mod serju; jirrikjedi mmoniterjar imtejjeb ta' l-importazzjoni ta' annimali selvaġġi u ta' prodotti mill-annimali selvaġġi, biex il-Konvenzjoni dwar il-Kummerċ ta' Speċi f'Periklu (CITES) tiġi mħarsa, u infurzar imtejjeb biex l-annimali jiġu mħarsa mit-theddida ta' l-estinzjoni; iqis li l-UE jista' jkollha rwol sinifikanti fil-kontroll tal-kummerċ internazzjonali ta' fawna selvaġġa, imma għandha bżonn tirrifletti b'mod iktar preċiż dwar l-oppożizzjoni pubblika mifruxa kontra l-kummerċ ta' l-avorju fl-Ewropa, u l-appoġġ konsistenti tal-Parlament Ewropew għall-protezzjoni sħiħa ta' l-iljunfanti skond il-Konvenzjoni dwar il-Kummerċ ta' Speċi f'Periklu;

Jilqa' d-deċiżjoni tal-Gvern Awstrijak li jkompli bil-preċedent Daniż li ilu għaddej u jipprojbixxi l-użu ta' annimali selvaġġi fiċ-ċrieki, għax jemmen li dan għandu jgħin biex inaqqas il-kummerċ ta' speċi eżotiċi;

Jinnota li fis-snin riċenti akkumulat informazzjoni dwar is-sensittività tal-ħut, u jinnota li l-politika komuni dwar is-sajd tinkludi strateġija għall-iżvilupp sostenibbli ta' l-akwakultura Ewropea, filwaqt li tenfasizza l-bżonn li jitjieb il-benesseri tal-ħut li jiġi mrobbi; jilqa' r-rakkomandazzjonijiet tal-Kunsill ta' l-Ewropa dwar it-trattament ta' ħut imrobbi, u jistenna b'ħerqa l-linji gwida ta' l-Organizzazzjoni Dinjija għas-Saħħa ta' l-Annimali dwar il-benesseri ta' ħut imrobbi; jesprimi preokkupazzjoni dwar l-impatt tal-kummerċ internazzjonali fil-ħut ornamentali, li jista' jwassal għal qbid żejjed ta' speċi popolari, ħsara fl-ambjent fraġili tas-sikek tal-qroll permezz ta' l-użu tat-teknika mhux selettiva ta' ċjanur tas-sodju biex jinqabad il-ħut, u rati għolja ta' mwiet tal-ħut assoċjati ma' tbaħħir insensittiv u prattiki foqra tat-trobbija tul il-katina tal-provvista; iqis li, jekk tiġi mmaniġġjata kif jixraq, l-industrija akwarja tista' tappoġġja l-konservazzjoni fit-tul u l-użu sostenibbli tas-sikek tal-qroll; għalhekk iħeġġeġ lill-Kummissjoni biex tikkunsidra x'passi jistgħu jittieħdu biex jitnaqqsu dawn il-problemi;

Iqis li l-Kummissjoni għandha tqajjem, fi ħdan l-Organizzazzjoni Dinjija għas-Saħħa ta' l-Annimali, il-possibilità li jiġu formulati linji gwida tal-benesseri ta' l-annimali;

Jistieden lill-Kummissjoni biex tiżviluppa standards minimi tal-benesseri ta' l-annimali għall-Ewropa kollha, u tipproponi passi għall-implimentazzjoni ta' dawn l-istandards fil-futur;

Jistieden lill-Kummissjoni biex tipproponi miżuri li jagħmluha possibbli li jsiru taxxi jew ħlasijiet, bil-għan li jillimitaw it-trasport fit-tul bla neċessità ta' annimali ħajjin, jew li b'mod attiv jinkoraġġixxu tali talbiet ta' ħlas.

PROĊEDURA

Il-protezzjoni u l-benesseri ta' l-annimali 2006-2010

Numru tal-proċedura

Kumitat responsabbli

Kumitat(i) mitlub(a) jagħti/u opinjoni

Data tat-tħabbir fis-seduta plenarja

Koperazzjoni aktar mill-qrib Data tat-tħabbir fis-seduta plenarja

Rapporteur għal opinjoni Data tal-ħatra

Rapporteur(s) preċedenti

Eżami fil-kumitat

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

Kummenti (informazzjoni disponibbli b'lingwa waħda biss)

OPINJONI tal-Kumitat għall-Ambjent, is-Saħħa Pubblika u s-Sikurezza ta' l-Ikel

għall-Kumitat għall-Biedja u l-Iżvilupp Rurali

dwar il-protezzjoni u l-benesseri ta' l-annimali għall-2006 - 2010

Rapporteur għal opinjoni:

SUĠĠERIMENTI

Il-Kumitat għall-Ambjent, is-Saħħa Pubblika u s-Sikurezza ta' l-Ikel jistieden lill-Kumitat għall-Biedja u l-Iżvilupp Rurali, bħala l-Kumitat responsabbli, sabiex jinkorpora s-suġġerimenti li ġejjin fil-proposta għal riżoluzzjoni tiegħu:

A. wara li kkunsidra l-Komunikazzjoni tal-Kummissjoni tat-23 ta' Jannar 2006 lill-Parlament Ewropew u lill-Kunsill dwar Pjan ta' Azzjoni dwar il-Protezzjoni u l-Benesseri ta' l-Annimali 2006-2010 ( COM(2006)0013 ),

Jilqa' bi pjaċir il-Pjan ta' Azzjoni tal-Kummissjoni għall-Protezzjoni u l-Benesseri ta' l-Annimali 2006-2010; iqis li bosta annimali fl-UE huma ttrattati ħażin u b'mod li jmur kontra d-dispożizzjonijiet ta' l-UE u li ma jistax ikun li l-interessi fit-tkabbir u fix-xogħol ikunu l-uniċi fatturi li fuqhom jissejsu l-istudji dwar l-impatti; jisħaq li l-annimali fl-UE għandhom ikunu ttrattati tajjeb u għandhom id-dritt għal imġieba naturali; jisħaq ukoll li, f'dan ir-rigward, il-Kummissjoni hija marbuta legalment, b'mod partikulari bl-Artikoli 37, 95(1) u (3), 174 u 175 tat-Trattat KE u bil-Protokoll dwar il-Benesseri ta' l-Annimali anness mat-Trattat ta' Amsterdam;

2 Hu tal-fehma li l-Kummissjoni għandha tissottometti miżuri li jorbtu legalment, b'mod partikulari dawk b'rabta mar-rapporti proposti li ġejjin:

- l-implimentazzjoni tad-Direttiva 98/58/KE dwar il-ħarsien ta' annimali miżmuma għal skopijiet ta' biedja (2006),

- it-tibdil fid-Deċiżjoni 2000/50/KE dwar il-ħtiġijiet minimi għall-ispezzjoni ta' ażjendi li fihom jinżammu annimali għat-trobbija (2006),

- ir-rapport dwar il-ħarsien ta' għoġġiela miżmuma għal skopijiet ta' biedja (2008),

- ir-rapport dwar il-ħarsien ta' ħnieżer miżmuma għal skopijiet ta' biedja (2009),

- ir-rapport dwar l-influwenza tal-parametri ġenetiċi fuq il-benesseri ta' l-annimali li jintużaw biex jipproduċu l-brojlers u fuq flieles brojlers (2010);

Josserva li, fil-kuntest ta' l-iktar tifqigħ reċenti ta' mard, il-Kummissjoni għandha malajr kemm jista' jkun tirrevedi l-leġiżlazzjoni Komunitarja u l-linji gwida dettaljati dwar il-protezzjoni ta' l-annimali waqt il-qatla fil-biċċerija jew meta jinqatlu, inkluż meta jinqatlu għal skopijiet ta' kontroll tal-mard (previst biss għall-2007), u li għandha, mhux aktar tard mill-2010, tressaq rapport dwar l-implimentazzjoni tal-leġiżlazzjoni dwar l-ispazju u l-itwal ħinijiet ta' vvjaġġar għat-trasport ta' l-annimali (Regolament tal-Kunsill (KE) Nru 1/2005, Regolament (KE) Nru 411/1998).

Jiddispjaċih li l-Pjan ta' Azzjoni tal-Kummissjoni ma fih l-ebda inizjattivi dwar il-protezzjoni ta' l-annimali taċ-ċirku u ta' l-annimali fiż-żuwijiet;

Jiddispjaċih ukoll li l-Pjan ta' Azzjoni tal-Kummissjoni ma fih l-ebda inizjattivi dwar it-titjib tal-kundizzjonijiet ta' l-għixien għall-annimali li jinżammu għall-produzzjoni tal-fer fl-UE u lanqas rekwiżiti għall-prodotti tal-fer importati fl-UE.

Hu tal-fehma li r-regoli kollha ta' l-UE fil-qasam tal-protezzjoni ta' l-annimali għandhom ikunu regoli minimi li jippermettu lill-Istati Membri li jżommu jew jintroduċu regoli nazzjonali iktar stretti;

Jenfasizza li għandha ssir lista ta' azzjonijiet prijoritarji, segwita minn proposti leġiżlattivi, għal speċi ta' annimali u oqsma problematiċi differenti; hu tal-fehma li lista bħal din għandha tinkludi l-baqar tal-ħalib, il-bhejjem ta' l-ifrat adulti, l-annimali ta' l-akwakultura, u l-ħnieżer u d-dundjani miżmuma għas-simna;

Hu tal-fehma li l-politika agrikola komuni (il-CAP) għandha titfassal b'mod li tevita l-produzzjoni żejda tal-laħam u huwa wkoll tal-fehma li, kif jidher ċar minnu nnifsu, huwa importanti li l-annimali jkunu f'saħħithom sabiex il-produzzjoni tkun ta' kwalità għolja; għaldaqstant jagħmel stedina biex id-direttivi rilevanti kollha dwar il-benesseri ta' l-annimali jiddaħħlu fil-miżuri ta' kundizzjonalità li jipprovdi għalihom ir-Regolament tal-Kunsill (KE) Nru 1782/2003 dwar l-iskemi ta' għajnuna diretta taħt il-CAP; josserva li miżuri edukattivi mmirati lejn il-konsumaturi jew il-produtturi dwar il-benesseri ta' l-annimali, mekkaniżmi tat-taxxa u miżuri msejsa fuq ir-riċerka huma lkoll għodod importanti biex titjieb il-benesseri ta' l-annimali;

Japprova l-intenzjoni li jsir użu akbar mis-sistemi ta' navigazzjoni bis-satellita għall-vetturi fil-kuntest tal-protezzjoni u l-kontroll fi żmien reali ta' l-annimali waqt it-trasport; josserva, madanakollu, li meta adottaw ir-Regolament tal-Kunsill (KE) Nru 1/2005, l-Istati Membri għażlu li ma jbiddlux il-ħinijiet tat-trasport u r-rekwiżiti dwar l-ispazju minkejja li dan kien iħalli effetti tajba ħafna fuq il-livell tal-protezzjoni; għaldaqstant iqis li diversi inizjattivi konkreti f'dawn l-oqsma għandhom jingħataw prijorità fil-pjan ta' azzjoni.

Jisħaq li fl-UE għandu jiddaħħal sa mhux aktar tard mill-2010 limitu ta' ħin massimu ta' tmien sigħat għat-trasport ta' annimali għall-qatla u ta' annimali biex ikomplu jissemmnu; jitlob ukoll li tiddaħħal projbizzjoni fuq it-trasport ta' għoġġiela ta' inqas minn 12-il ġimgħa;

Jinnota li r-regoli ta' l-UE dwar it-trasport ta' l-annimali (Regolament (KE) Nru 1/2005 u d-Direttiva 95/29/KE) fil-prattika ma jiġux osservati, partikularment fejn jidħlu r-rekwiżiti għall-waqfiet ta' mistrieħ, il-forniment ta' l-ilma u l-għalf ta' l-annimali; jitlob, għalhekk, lill-Kunsill u lill-Kummissjoni biex jieħdu miżuri xierqa sabiex l-Istati Membri jissorveljaw l-applikazzjoni tar-regoli ta' l-UE aħjar u b'mod iktar effettiv;

Hu tal-fehma li l-objettiv għandu jkun li, sa mhux aktar tard mill-2016, it-trobbija kollha tat-tiġieġ tal-bajd għandha issir fil-beraħ;

Hu tal-fehma li r-regoli dwar il-protezzjoni tal-ħnieżer għandhom ikunu riveduti u li l-leġiżlazzjoni eżistenti li tipprojbixxi l-użu ta' ħbula jew ktajjen għall-irbit ta' ħnieżer nisa u qżieqeż nisa għandha tkun infurzata fl-Istati Membri kollha;

Hu tal-fehma li għandha tiddaħħal projbizzjoni tat-tiswija tal-ħnieżer mingħajr loppju;

Hu tal-fehma li l-ħnieżer nisa għandhom jitħallew jimirħu liberament matul iċ-ċiklu ta' ħajjithom;

Hu tal-fehma li għandha tiddaħħal projbizzjoni effettiva tal-qtugħ tad-dnub;

Hu tal-fehma li għandu jkun hemm aċċess ħieles għall-għalf oħxon;

Hu tal-fehma li r-regoli dwar it-tiġieġ għall-produzzjoni tal-laħam għandhom ikunu riveduti u għandha tiddaħħal rata ta' densità tat-trobbija ta' mhux iktar minn 25 kg/m2;

Jagħti l-akbar importanza lir-restrizzjoni ta' prattiki tal-biedja li huma partikularment ta' detriment għall-benesseri ta' l-annimali, bħal meta l-wiżż u l-papri jiġu mġiegħla jieklu bil-fors biex jipproduċu l-"foie gras"; iħeġġeġ biex jiġu implimentati r-rakkomandazzjonijiet dwar il-protezzjoni tal-papri u tal-wiżż li nħarġu taħt il-Konvenzjoni Ewropea ta' l-1999 dwar il-protezzjoni ta' l-annimali miżmuma għall-biedja;

Jilqa' l-projbizzjoni proposta fuq l-importazzjoni ta' fer tal-klieb u tal-qtates u jistieden lill-Kummissjoni biex tipproponi projbizzjoni totali fuq l-importazzjoni ta' prodotti miksuba b'metodi krudili minn pajjiżi terzi, bħall-fer minn annimali li jitqaxxru ħajjin, il-fer minn irziezet fejn jitrabbew l-annimali li ma jkollhomx kontrolli veterinarji u prodotti farmaċewtiċi bbażati fuq speċi fil-periklu, u kulfejn l-istandards baxxi tal-produzzjoni huma theddida għall-ambjent u għall-bijodiversità.

Hu tal-fehma li ċaħda tal-Parlament għall-proposta tal-Kummissjoni dwar l-introduzzjoni ta' standards umani għall-nsib għal ċerti speċi ta' annimali ( COM(2004)0532 ) tat-13 ta' Diċembru 2005 (Rapport Scheele A6-3004/2005 ), mhix skuża biex il-preżentazzjoni ta' proposta ġdida tiġi posposta għall-2009; għalhekk jistieden lill-Kummissjoni biex tressaq proposta leġiżlattiva ġdida;

Jistieden lill-UE biex timpenja ruħha sabiex il-klawsola dwar il-benesseri ta' l-annimali tiġi rikonoxxuta bħala interess mhux marbut mal-kummerċ ( non-trade concern ) fl-iskema tad-WTO;

Huwa mħasseb dwar il-fatt li l-kummerċ ta' annimali eżotiċi jhedded kemm il-bijodiversità kif ukoll il-benesseri ta' l-annimali, u jemmen li l-implikazzjonijiet li jikkonċernaw il-bijodiversità għandhom jitqiesu meta titfassal politika dwar il-benesseri ta' l-annimali għall-problemi transkonfinali msemmija fil-Komunikazzjoni;

Jenfasizza li l-kummerċ ta' tajr selvaġġ spiss jitwettaq f'kundizzjonijiet inaċċettabbli li jwasslu għall-mewt ta' eluf ta' għasafar; hu tal-fehma li dan huwa ta' riskju għas-saħħa tal-bniedem u ta' l-annimali u għad-diversità bijoloġika, u li l-projbizzjoni temporanja ta' l-importazzjoni ta' tajr selvaġġ fl-Unjoni Ewropea għandha għalhekk ssir permanenti;

Hu tal-fehma li l-kampanji ta' informazzjoni ta' l-UE għandhom ikunu mmirati speċifikament lejn dawk kollha involuti, mill-produtturi sal-konsumaturi, permezz ta' strateġija ta' komunikazzjoni mfassla skond il-ħtiġijiet ta' kull grupp li għandu interess;

Hu tal-fehma li hemm bżonn ta' Strateġija Ewropea sabiex kwistjonijiet marbuta mal-benesseri ta' l-annimali jkunu kkomunikati lill-konsumaturi kemm fl-UE kif ukoll f'pajjiżi terzi, sabiex jiġu spjegati d-differenzi li jeżistu fil-produzzjoni ta' l-annimali kif ukoll l-ispejjeż u l-benefiċċji ta' standards għolja ta' benesseri ta' l-annimali; jiġbed l-attenzjoni għall-possibbiltà li strateġija bħal din tiġi implimentata taħt il-patroċinju taċ-Ċentru jew Laboratorju Ewropew propost mill-Kummissjoni;

Hu tal-fehma li l-Azzjoni 5 tal-Pjan ta' Azzjoni tal-Kummissjoni, li tipprevedi inizjattivi sabiex jitkabbar l-għarfien u l-edukazzjoni dwar il-benesseri ta' l-annimali, rigward pereżempju ż-żamma ta' l-annimali u t-trasport u l-qatla ta' l-annimali, għandha tkun immirata lejn il-produtturi fix-Xlokk ta' l-Asja kif ukoll lejn il-produtturi fil-pajjiżi tal-MEDA;

Jaf bid-diffikultajiet li x'aktarx se jsibu quddiemhom pajjiżi li qed jiżviluppaw biex jagħtu spinta lill-produzzjoni li tirrispetta l-benesseri ta' l-annimali, u jagħmel stedina lill-Komunità biex tappoġġja tali inizjattivi permezz tat-taħriġ, tar-riċerka u ta' l-għajnuna finanzjarja, kif xieraq;

Jinnota li ħafna politiki ta' l-UE, li mhumiex koperti mill-Pjan ta' Azzjoni, għandhom implikazzjonijiet fuq il-benesseri ta' l-annimali.

Dawn jinkludu l-iżvilupp sostenibbli, il-Konvenzjoni CITES u l-istandards tal-kummerċ u tal-kummerċjalizzazzjoni, u jenfasizza l-importanza li tingħata l-ikbar attenzjoni għall-kwistjonijiet relatati mal-benesseri ta' l-annimali fl-oqsma tal-politika rilevanti kollha;

Hu tal-fehma li meta jiġu indirizzati l-problemi li jaqsmu l-fruntieri fil-qasam tal-benesseri ta' l-annimali, għandha titqies il-konservazzjoni tal-ħajja selvaġġa;

Jilqa' l-applikazzjoni ta' l-hekk imsejjaħ il-prinċipju tat-3 R (sostituzzjoni, irfinar u reduzzjoni minn reduction, replacement and refinement ) - fil-kuntest ta' l-esperimenti fuq l-annimali; Hu tal-fehma li l-esperimenti fuq l-annimali għandhom ikunu permessi biss meta ma jkunx hemm alternattivi; Hu tal-fehma li l-appoġġ għall-prinċipju tat-3 R, min-naħa l-waħda, u l-appoġġ għal xejriet futuri fir-riċerka fil-qasam tal-benesseri ta' l-annimali, min-naħa l-oħra, huma żewġ oqsma ta' problemi separati u li l-Azzjoni 4 għandha tinqasam fi tnejn sabiex tirrifletti dan; jissottolinja l-ħtieġa li jkun hemm regoli biex jiggarantixxu li l-pubbliku jkollu għarfien sħiħ dwar liema esperimenti qed isiru fuq l-annimali;

Jistieden lill-Kummissjoni biex issaħħaħ l-infurzar tad-Direttiva 86/609/KEE dwar it-testijiet fuq l-annimali billi titlob li l-Artikolu 7(2) tagħha jiġi implimentat bis-sħiħ u li l-prinċipju tat-3 R jintuża kulfejn ikun possibbli; hu tal-fehma li l-leġiżlazzjoni ġdida u eżistenti li tirrikjedi testijiet fuq l-annimali għandha tkun suġġetta għal evalwazzjoni xjentifika bl-akbar reqqa minn esperti indipendenti sabiex jiġi żgurat li r-rekwiżiti li jirrikjedu dejta bbażata fuq l-annimali jitnaqqsu kemm jista' jkun;

Hu tal-fehma li l-Kummissjoni għandha tiżgura li l-kontributi ta' l-industrija biex l-esperimenti fuq l-annimali jiġu sostituti b'oħrajn, li dwarhom kien hemm qbil fuq il-bażi tal-prinċipju tat-3 R, ikunu sostenibbli u jingħataw fiż-żmien opportun; josserva li l-programm ta' azzjoni tas-sħubija għandu wkoll ikun miftuħ biex jivverifikawh rappreżentanti ta' organizzazzjonijiet li jaħdmu għall-benesseri ta' l-animali;

Hu tal-fehma li l-ambitu tad-Direttiva 86/609/KEE (id-direttiva dwar l-esperimenti fuq l-annimali) għandu jitwessa' biex jinkludi l-protezzjoni ta' l-annimali użati f'riċerka bażika u applikata, ċerti speċi ta' invertebrati, l-użu ta' l-annimali fl-edukazzjoni xjentifika, u l-feti tal-mammali minn 50% tat-tqala 'l quddiem;

Hu tal-fehma li l-iżvilupp, il-validazzjoni u l-aċċettazzjoni ta' metodi li ma jinvolvux annimali għandhom jitħaffu u li għandhom jiġu pprovduti aktar mezzi, persunal u għajnuna amministrattiva f'kull stadju sabiex jiġi żgurat li l-esperimentazzjoni fuq l-annimali tiġi sostituta kemm jista' jkun malajr;

Iħeġġeġ lill-awtoritajiet regulatorji ta' l-UE biex jirrikonoxxu mingħajr dewmien it-testijiet li ma sarux fuq l-annimali u li diġà ġew ivvalidati miċ-Ċentru Ewropew għall-Validazzjoni ta' Metodi Alternattivi;

Jistieden lill-Kummissjoni biex tagħmel mezz sabiex il-leġiżlazzjoni eżistenti kollha li tirrikjedi l-użu tat-testijiet fuq l-annimali tiġi riveduta miċ-Ċentru Ewropew għall-Validazzjoni ta' Metodi Alternattivi jew minn esperti indipendenti oħra bil-għan li jiġu identifikati modi kif titqassam id-dejta, jiġi evitat ix-xogħol doppju u titnaqqas il-ħtieġa għall-esperimentazzjoni;

Jistieden lill-Kummissjoni biex ittejjeb id-dispożizzjonijiet dwar il-qsim tat-testijiet fuq l-annimali vertebrati u l-evitar ta' testijiet doppji fuq l-annimali, u biex tapplikahom fl-oqsma kollha ta' l-esperimentazzjoni fuq l-annimali, u fil-leġiżlazzjoni kollha li tirrikjedi t-testijiet fuq l-annimali, inkluż l-iskambju ta' dejta minn studji mhux ippubblikati jew negattivi;

Jistieden lill-Kummissjoni biex tiżgura li l-kontributi ta' l-industrija għas-sostituzzjoni tat-testijiet fuq l-annimali ma' oħrajn, kif miftiehem permezz tas-Sħubija Ewropea dwar Metodi Alternattivi (l-EPAA), ikunu effettivi, miftuħa għall-iskrutinju u mogħtija fil-ħin kemm mill-industrija kif ukoll miċ-Ċentru Ewropew għall-Validazzjoni ta' Metodi Alternattivi;

Jagħraf li x-xjenza ta' kwalità ħażina mhix etika u hija wkoll ħela ta' riżorsi, u li l-UE għandha tirrikjedi li t-testijiet kollha ġodda, riveduti u eżistenti għandhom ikunu validati b'attenzjoni għas-sigurtà tal-bniedem u dik ambjentali skond standards moderni qabel ma tali testijiet ikunu mitluba, irrakkomandati jew approvati mill-leġiżlazzjoni jew strateġiji Komunitarji;

Hu tal-fehma li għandu jkun hemm dritt għall-użu ta' tikkettar nazzjonali;

Hu tal-fehma li għandha tiddaħħal regolamentazzjoni volontarja għat-tikkettar ta' prodotti magħmula b'livell ta' benesseri ta' l-annimali ogħla mir-regoli minimi;

Hu tal-fehma li r-regoli dwar l-għalf ta' l-għoġġiela għandhom isiru aktar stretti b'mod li jirrikjedu li l-għalf ikun fih ħafna fibra u, għalhekk, hu tal-fehma li għandu jkun hemm aċċess ħieles għall-għalf oħxon;

Jenfasizza l-ħtieġa li, sa tmiem l-2008, issir reviżjoni ta' nofs iż-żmien tal-Pjan ta' Azzjoni, u li ssir evalwazzjoni ta' kemm kellha suċċess il-Komunità fit-twettiq ta' l-obbligi tagħha;

Hu tal-fehma li l-Pjan ta' Azzjoni huwa l-ewwel pass fi proċess kontinwu ta' miżuri ta' evalwazzjoni, ippjanar u implimentazzjoni għat-titjib tal-benesseri ta' l-annimali; għaldaqstant jitlob lill-Kummissjoni biex tirrevedi regolarment liema progress ikun inkiseb fir-rigward tal-miri stipulati fil-Pjan ta' Azzjoni u biex sa l-2011 tressaq Pjan ta' Azzjoni ġdid fuq il-bażi ta' din ir-reviżjoni.

PROĊEDURA

Il-Protezzjoni u l-benesseri ta' l-annimali 2006 - 2010

Numru tal-proċedura

Kumitat responsabbli

Kumitat(i) mitlub(a) jagħti/u opinjoni Data tat-tħabbir fis-seduta plenarja

Koperazzjoni aktar mill-qrib Data tat-tħabbir fis-seduta plenarja

Rapporteur(s) Data tal-ħatra

Rapporteur(s) preċedenti

Eżami fil-kumitat

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

Kummenti (informazzjoni disponibbli b'lingwa waħda biss)

PROĊEDURA

Pjan ta' Azzjoni Komunitarja dwar il-Protezzjoni u l-Benesseri ta' l-Annimali 2006-2010

Numru tal-proċedura

Kumitat responsabbli Data tat-tħabbir ta' l-awtorizzazzjoni fis-seduta plenarja

Opinjoni(jiet) mhux mogħtija Data tad-deċiżjoni

Rapporteur(s) Data tal-ħatra

Rapporteur(s) preċedenti

Eżami fil-kumitat

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali


dwar il-proposta għal direttiva tal-Parlament Ewropew u tal-Kunsill dwar reklamar qarrieqi u komparattiv (verżjoni kkodifikata)

Kumitat għall-Affarijiet Legali

Tifsira tas-simboli użati

* Proċedura ta' konsultazzjoni maġġoranza tal-voti mitfugħa

**II Proċedura ta' koperazzjoni (it-tieni qari) maġġoranza tal-voti mitfugħa, sabiex tiġi approvata l-pożizzjoni komuni maġġoranza tal-Membri kollha tal-Parlament, sabiex tiġi miċħuda jew emendata l-pożizzjoni komuni

*** Proċedura ta' kunsens maġġoranza tal-Membri kollha tal-Parlament, apparti fil-każi msemmija fl-Artikoli 105, 107, 161 u 300 tat-Trattat KE u fl-Artikolu 7 tat-Trattat UE

***I Proċedura ta' koperazzjoni (l-ewwel qari) maġġoranza tal-voti mitfugħa

***II Proċedura ta' kodeċiżjoni (it-tieni qari) maġġoranza tal-voti mitfugħa, sabiex tiġi approvata l-pożizzjoni komuni maġġoranza tal-Membri kollha tal-Parlament, sabiex tiġi miċħuda jew emendata l-pożizzjoni komuni

***III Proċedura ta' kodeċiżjoni (it-tielet qari) maġġoranza tal-voti mitfugħa, sabiex jiġi approvat it-test konġunt

(It-tip ta' proċedura jiddependi mill-bażi legali proposta mill-Kummissjoni.)

Emendi għal test leġiżlattiv

Fl-emendi li jsiru mill-Parlament, it-test emendat huwa indikat b' tipa qawwija korsiva.

Test korsiv normali huwa indikazzjoni għas-servizzi tekniċi li turi partijiet tat-test leġiżlattiv li għalihom qed tkun proposta korrezzjoni bl-iskop li tgħin fil-preparazzjoni tat-test finali (pereżempju, żbalji ovvji jew nuqqasijiet f'verżjoni lingwistika minnhom).

Il-korrezzjonijiet proposti huma suġġetti għall-qbil tas-servizzi tekniċi involuti.

ABBOZZ TA' RIŻOLUZZJONI LEĠIŻLATTIVA TAL-PARLAMENT EWROPEW……………5

(Proċedura ta' kodeċiżjoni: Kodifikazzjoni)

Il-Parlament Ewropew ,

– wara li kkunsidra l-proposta tal-Kummissjoni lill-Parlament Ewropew u lill-Kunsill (COM2006(0222))

Għadha mhux ippubblikata fil-ĠU. ,

– wara li kkunsidra l-Artikolu 95 tat-Trattat KE, skond liema artikolu l-Kummissjoni ppreżentat il-proposta lill-Parlament ( C6‐0161/2006 ),

– wara li kkunsidra il-Ftehim Interistituzzjonali ta' l-20 ta' Diċembru 1994 - Metodu ta' ħidma aċċellerat għall-kodifikazzjoni uffiċjali ta' testi leġiżlattivi

ĠU C 102, 4.4.1996, p.2. ,

– wara li kkunsidra l-Artikoli 80, 51 u 43 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Affarijiet Legali ( A6‐0318/2006 ),

Japprova l-proposta tal-Kummissjoni;

Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni.

PROĊEDURA

Proposta għal direttiva tal-Parlament Ewropew u tal-Kunsill dwar reklamar qarrieqi u komparattiv (Verżjoni kkodifikata)

Data meta ġie kkonsultat il-Parlament

Kumitat responsabbli Data tat-tħabbir fis-seduta plenarja

Proċedura simplifikata – data tad-deċiżjoni

Eżami fil-kumitat

Data ta' l-adozzjoni